
PRIJEDLOG ZAKONA O HRVATSKOM INVESTICIJSKOM RAČUNU

I. USTAVNA OSNOVA ZA DONOŠENJE ZAKONA

Ustavna osnova za donošenje Zakona o hrvatskom investicijskom računu sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. – pročišćeni tekst i br. 5/14. – Odluka Ustavnog suda Republike Hrvatske).

II.	OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI 

Vlada Republike Hrvatske je 26. ožujka 2025. usvojila Strateški okvir za razvoj tržišta kapitala u Republici Hrvatskoj 2025. - 2030. (u daljnjem tekstu: Strateški okvir) te Akcijski plan Strateškog okvira za razvoj tržišta kapitala u Republici Hrvatskoj, 2025. - 2026. (u daljnjem tekstu: Akcijski plan) za njegovu provedbu. Riječ je o prvom dokumentu koji je na sveobuhvatan i strukturiran način adresirao ključne izazove tržišta kapitala u Republici Hrvatskoj te predložio konkretne mjere za njihovo rješavanje u narednom razdoblju. Ovim strateškim dokumentom Republika Hrvatska postavila je okvir za ispunjavanje kriterija za uvrštenje u tzv. emerging market klasifikaciju, tj. klasifikaciju tržišta u razvoju, što bi otvorilo vrata većem interesu međunarodnih institucionalnih ulagatelja i imalo pozitivan učinak na ulaganja, kapital i dugoročni gospodarski rast. 

Strateški okvir definira pet ključnih strateških smjerova:
1. Regionalna integracija nacionalnog tržišta i pozicioniranje Republike Hrvatske kao regionalnog financijskog središta što uključuje postizanje klasifikacije tržišta u razvoju - „emerging market“ (EM), razmatranje opcija regionalne integracije s drugim tržištima te uvođenje poveznica s međunarodnim središnjim depozitorijima vrijednosnih papira. Također, jedan od ciljeva je i pozicioniranje Republike Hrvatske kao regionalnog središta za uvrštenje i trgovanje ETF-ovima
2. Digitalizacija tržišta kapitala koja podrazumijeva osiguravanje odgovarajućih digitalnih rješenja i izvora informacija kako bi se omogućio lakši pristup i pojednostavljeni procesi za daljnji razvoj tržišta 
3. Unaprjeđenje korporativnog upravljanja u trgovačkim društvima uz poticanje transparentnosti i usklađenosti s međunarodnim standardima kao i jačanje kapaciteta za izdavanje obveznica, a u cilju uvrštenja dužničkih i vlasničkih instrumenata na tržište kapitala 
4. Unaprjeđenje likvidnosti tržišta kapitala što podrazumijeva kreiranje i unaprjeđenje inicijativa s ciljem poticanja aktivnog trgovanja od strane malih i institucionalnih ulagatelja 
5. Razvoj novih investicijskih instrumenata i načina financiranja što podrazumijeva podršku alternativnim izvorima financiranja, jačanje fondova rizičnog kapitala, podršku trgovačkim društvima prilikom izlaska na burzu putem inicijalne javne ponude i sl. 
Kao horizontalna inicijativa, posebno se ističe optimizacija zakonodavnog okvira u cilju smanjenja regulatornog opterećenja i osiguranja konkurentnosti investicijskog okruženja. Usvojeni dvogodišnji Akcijski plan za razdoblje 2025. – 2026. sadrži pojedinačne ciljeve za provođenje Strateškog okvira s aktivnostima i podaktivnostima, nositeljima i sunositeljima te vremenskim okvirom provedbe. Ministarstvo financija je nositelj/sunositelj više aktivnosti iz Akcijskog plana, a jedna od najvažnijih aktivnosti je istraživanje opcija i usporedive prakse uvođenja investicijskih računa te implementacija sustava investicijskih računa. 

Ovim Prijedlogom zakona uspostavlja se hrvatski investicijski račun te se isti uvodi u hrvatski zakonodavni okvir. Hrvatski investicijski račun podrazumijeva individualni račun za financijske instrumente kojim se fizičkim osobama omogućuje dugoročna štednja ulaganjem u financijske instrumente. Osnovna značajka takvog računa jest mogućnost uplata i trgovanja financijskim instrumentima unutar računa pod posebnim uvjetima koji su porezno povoljniji i manje administrativno opterećeni. Cilj je da se, uvođenjem ovakvog računa, fizičkim osobama omogući dugoročna štednja u financijskim instrumentima te da se dio sredstava koja se trenutno drže u bankovnim depozitima usmjeri prema tržištu kapitala u Republici Hrvatskoj. Time bi se mogla povećati raspoloživost kapitala za financiranje gospodarstva.

a) Investicijski računi u „Podlozi za Strategiju razvoja tržišta kapitala u Hrvatskoj”
U dokumentu pod nazivom „Podloga za Strategiju razvoja tržišta kapitala u Hrvatskoj” (u daljnjem tekstu: „Podloga“) koji je u siječnju 2024. godine javno predstavila CFA Udruga Hrvatska navodi se dvostruki učinak uvođenja investicijskih računa u hrvatski zakonodavni okvir. S jedne strane, potaknut će se dugoročna štednja građana, dok će s druge strane doći do osiguranja dodatnog kapitala za financiranje gospodarstva. U dokumentu se dalje navodi kako država, određivanjem vrsta instrumenata kojima se može trgovati, može usmjeravati sredstva u društva ili projekte koje smatra prioritetnima. Prilikom predstavljanja navedene „Podloge“, CFA udruga Hrvatska je uvođenje investicijskih računa predstavila kao jednu od ključnih inicijativa za razvoj hrvatskog tržišta kapitala, odnosno kao jednu od potrebnih promjena koje su istaknuli ispitanici. 

Naime, u procesu izrade „Podloge“ provedeno je istraživanje koje je obuhvatilo dva tržišna segmenta: tržišne sudionike (ispitanici su bile osobe zaposlene u društvima koja se bave pružanjem investicijskih usluga u Republici Hrvatskoj ili rade na poslovima vezanim uz pružanje investicijskih usluga) te izdavatelje na Zagrebačkoj burzi, pri čemu je prvo istraživanje obuhvatilo 189 ispitanika iz 39 društava, dok je drugo istraživanje obuhvatilo 23 izdavatelja. Kao ključne potrebne promjene za daljnji razvoj tržišta kapitala koje bi se trebale provesti ispitanici su istaknuli porezne reforme, kategorizaciju tržišta kao „emerging maket”, smanjenje troškova i procedura vezanih uz status izdavatelja te uvođenje investicijskih računa s poreznim poticajima koje su stavili na prvo mjesto od 25 predloženih inicijativa, navodeći pritom da je riječ o inicijativi koja ima visoki prioritet dok je složenost provedbe na srednjoj razini. Kako navodi CFA udruga Hrvatska, ovom inicijativom želi se povećati broj malih ulagatelja na domaćem tržištu kapitala, a posljedično i povećati potražnju i rast svijesti da društva mogu izabrati tržište kapitala kao izvor financiranja. 

Prema prijedlogu iz „Podloge“ jedno od glavnih obilježja investicijskog računa jest da ulagatelj može trgovati financijskim instrumentima na računu bez nastanka porezne obveze tijekom trajanja ulaganja, dok se porezna obveza utvrđuje tek isplatom sredstava na osnovni uplatni račun štediše u banci. Nacionalno zakonodavstvo već poznaje sadržajno vrlo sličan pravni institut prilikom prelaska između fondova istog društva za upravljanje. Takvo bi rješenje ulagateljima omogućilo veću fleksibilnost pri donošenju investicijskih odluka, uz zadržavanje iste svrhe i pogodnosti. Investicijski računi su poznat instrument unutar Europske unije te postoje (u različitim varijantama) u Francuskoj, Mađarskoj, Finskoj, Italiji, Estoniji i Švedskoj, a odnedavno i u Sloveniji te u Velikoj Britaniji. Analizom predmetnih tržišta te specifičnostima vezanim uz domaće tržište kapitala, CFA udruga Hrvatska je pripremila prijedlog strukture i obilježja investicijskih računa u Republici Hrvatskoj.

U „Podlozi“ se navodi kako je cilj ove inicijative mobilizirati štednju građana i potaknuti građane na aktivnije sudjelovanje na tržištu kapitala. CFA udruga Hrvatska pritom navodi i kako bi uvođenje investicijskih računa za građane predstavljalo značajan korak k omogućavanju pojedincima da aktivnije upravljaju svojim financijskim sredstvima i sudjeluju na tržištu kapitala pri čemu bi investicijski računi pružili građanima mogućnost i stimulaciju na ulaganja u različite financijske instrumente kao što su dionice, obveznice, indeksni fondovi ili drugi oblici financijskih instrumenata. Kao ključne aspekte uvođenja investicijskih računa za građane, CFA udruga Hrvatska navodi: 
· diversifikaciju portfelja građana: investicijski računi omogućavaju građanima da diversificiraju svoj portfelj, što znači ulaganje u različite vrste sredstava radi smanjenja rizika. Ovo je važno kako bi se povećala otpornost portfelja na fluktuacije na tržištu 
· povećanje financijske pismenosti: investicijski računi mogu doprinijeti povećanju financijske pismenosti među građanima, jer ih potiču da aktivno prate prinose svojih portfelja, razumiju tržišne trendove i stvaraju dugoročne strategije ulaganja 
· priliku za dugoročnu štednju: investicijski računi pružaju građanima mogućnost da dugoročno štede i ostvare prinos na svoja sredstva uz porezne olakšice. Ovo je posebno važno za planiranje mirovine ili ostvarivanje drugih financijskih ciljeva 
· transparentnost i zaštitu ulagatelja: uvođenjem investicijskih računa može se postići veća transparentnost na tržištu, a regulatorne mjere mogu pružiti dodatnu zaštitu ulagateljima od neetičkih praksi ili prijevara
· stvaranje poticajnog okruženja: implementacija investicijskih računa može stvoriti poticajno okruženje za financijsko tržište, potičući rast i razvoj kapitalnih tržišta te doprinoseći ukupnom ekonomskom razvoju.

b) Investicijski računi u Diagnostic Review Reportu 
Tema investicijskih računa obrađena je i u Dijagnostičkom pregledu koji je izrađen u procesu pripreme Strateškog okvira (u daljnjem tekstu: DP). Uz navođenje navedenih stavova istaknutih u „Podlozi“, u dijelu u kojem se daje pregled mogućih ključnih strateških pravaca i vodećih primjera iz prakse, među mjerama koje su istaknute, a usmjerene su na poboljšanje likvidnosti i atraktivnosti tržišta, istaknuti su i investicijski računi, odnosno dani su primjeri Mađarske i Francuske gdje, ako se sredstva do određenog iznosa (npr. 10 tisuća eura) najmanje pet godina drže na investicijskim računima, povlačenje istih je u potpunosti oslobođeno od poreza. Primjerice, u Francuskoj na kraju 2022. godine bilo je otvoreno 6,4 milijuna aktivnih investicijskih računa na kojima je ukupna vrijednost imovine iznosila 101 milijardu eura. Francuska verzija investicijskog računa, Le plan d’épargne en actions (PEA), prisutan je u Francuskoj od 1992. godine i omogućuje francuskim rezidentima stjecanje i upravljanje portfeljem dionica francuskih i europskih kompanija, uživajući, pod određenim uvjetima, oslobođenje od poreza. Postoje dvije vrste PEA: tradicionalni PEA (bankarski ili osiguranje) i PEA-SME, koji je posvećen ulaganjima u mala i srednja poduzeća. Vlasnik računa mora imati prebivalište u Francuskoj tj. mora biti rezident u Francuskoj i može imati samo jedan račun/plan, ulaganja mogu biti do najviše 150.000 eura za tradicionalni PEA i 225.000 eura za PEA-SME. Sredstva se mogu ulagati u društva uvrštena u EU ili EEA i fondove koji imaju najmanje 75 % ulaganja u dionice europskih kompanija. U slučaju ne isplate sredstava s računa u roku pet godina nakon datuma prve uplate, vlasnik investicijskog računa je oslobođen plaćanja poreza na dohodak. Vlasnik računa može nakon isteka petogodišnjeg razdoblja odabrati isplatu i kroz isplatu doživotne rente. 
Ovakav model investicijskih računa pruža porezne pogodnosti malim ulagateljima, potiče razvoj tržišta kapitala  usmjeravanjem ulaganja u lokalno tržište jer se porezna izuzeća vežu za ulaganja u domaće i europske dionice te u investicijske fondove koji u portfelju imaju  društva sa sjedištem u državama članicama Europske unije. Potiče se trgovanje, a proces otvaranja investicijskog računa je iznimno jednostavan pa se takvi računi mogu otvoriti bilo u bankama bilo kod investicijskih društava, pri čemu je trošak otvaranja takvih računa najviše 10 eura.

U Mađarskoj su investicijski računi uvedeni 2010. godine pod nazivom „Tartós Befektetési Számla (TBSZ)“. Razlikuju se dvije vrste investicijskih računa, jedan za depozite u mađarskim forintama (Long Term Investment Deposit Account), a drugi za ulaganje u vrijednosne papire (Long Term Investment Securities Account). Ovi računi se preporučuju investitorima koji žele investirati na duže vrijeme (3 do 5 godina), a koji žele iskoristiti mogućnost da plaćaju pola ili da uopće ne plaćaju porez na prihod od kamata ili prihod od kapitala, koji žele sami odlučiti o riziku i potencijalnom prinosu svoje investicije i koji se ne žele odreći povoljne kamatne stope depozita u dugoročnom horizontu ulaganja. Otvaranjem takvog računa, korisnik plaća porez po povoljnijoj stopi ili uopće ne plaća porez. Račun je strukturiran tako da se prva kalendarska godina od otvaranja računa smatra godinom uplata, što znači da nakon kreiranja računa vlasnik računa može napraviti uplate na račun do 31. prosinca te godine. Nakon završetka uplatne godine nije moguće nadodavati više sredstava i počinje razdoblje „štednje“. Uobičajeni porez od 20 % nakon ostvarenog prinosa od otvaranja računa do zatvaranja plaća se ako se račun zatvori prije kraja treće godine razdoblja ulaganja. Porez od 10 % mora se platiti nakon ostvarenog prinosa od otvaranja računa do zatvaranja ako se račun zatvori nakon isteka treće godine, ali prije isteka pete godine razdoblja ulaganja ili ako se povuče određeni dio ulaganja s računa na kraju treće godine (i to je moguće samo na dan 31. prosinca). Oslobođenje od obveze plaćanja poreza se ostvaruje u cijelosti ako investitor čeka do kraja pete godine razdoblja ulaganja.

U Švedskoj je 2012. godine predstavljen Investeringsparkonto kao vrsta investicijskog računa koji je promovirao štednje kućanstava i investiranje u dionice i obveznice uz pojednostavljeni postupak oporezivanja. Investitore se putem poreznih olakšica poticalo da sudjeluju na tržištima kapitala.
 
c) Investicijski računi u Benchmarking and Recommendations Report-u 
U dokumentu Benchmarking and Recommendations Report koji sadržava preporuke i usporedni prikaz s drugim državama vezano za moguće mjere za unaprjeđenje tržišta kapitala, uvođenje investicijskih računa ističe se kao jedna od ključnih preporuka. U dokumentu se navodi kako bi uvođenje investicijskih računa moglo potaknuti aktivnije sudjelovanje građana na tržištu kapitala te pridonijeti povećanju likvidnosti.

Uz ranije spomenute primjere Mađarske, Francuske i Švedske, u Benchmarking and Recommendations Report-u prikazan je i sustav investicijskih računa u Velikoj Britaniji. Broj investicijskih računa u Velikoj Britaniji se udvostručio od 2012. godini kada su uvedeni, a posebno su popularni među mlađim ulagateljima. Mlađi ulagatelji su u pravilu aktivniji, ali na svojim računima drže niže iznose i na kraće rokove, dok su stariji ulagatelji više pasivni, ali imaju dugoročniji pristup i na svojim računima drže veće iznose (u 2022. godini prosječan iznos na računima populacije starije od 65 godina bio je na razini 85.787 GBP). Ulagatelji mogu imati jedan od svakog tipa računa (Cash ISA, Stock ISA, Shares ISA) i na svaki mogu uložiti do 20.000 GBP godišnje, a posljedično su sredstva od kamata na štednju, sredstva dividende, kao i ostvareni kapitalni dobici oslobođeni od plaćanja poreza. 

U međuvremenu je i Europska komisija Preporukom o štedno-investicijskim računima, koja je objavljena 30. rujna 2025. predstavila okvir za razvoj zajedničkog pristupa proizvoda koji građanima olakšava pristup tržištu kapitala, a državama članicama pruža smjer za oblikovanje poreznih i regulatornih rješenja kojima se potiče dugoročna štednja u dionicama, obveznicama i fondovima. 

Preporukom Europske komisije o štedno-investicijskim računima[footnoteRef:1] uspostavlja se jedinstveni europski koncept proizvoda čija je svrha olakšati građanima ulaganje u tržište kapitala, povećati financijsku otpornost kućanstava i usmjeriti dio velikog štednog potencijala Europske unije prema produktivnim ulaganjima.  [1:  https://eur-lex.europa.eu/legal-content/HR/TXT/?uri=PI_COM:C(2025)6800 ] 


Europska komisija pri tome polazi od dvije temeljne činjenice: prvo, da građani Europske unije u prosjeku štede mnogo više od građana drugih razvijenih ekonomija i drugo, da ta štednja u pravilu ostaje u depozitima ili u vrlo niskorizičnim oblicima štednje, dok sudjelovanje malih ulagatelja na tržištu kapitala ostaje skromno. Upravo zbog toga, Europska komisija smatra da države članice trebaju stvoriti nacionalne okvire koji će ulaganje učiniti jednostavnim, razumljivim i porezno predvidivim, uz smanjenu administrativnu složenost i snažnu zaštitu malih ulagatelja. 

Preporukom se naglašava da štedno-investicijski računi budu, prije svega, jednostavni proizvodi. Jednostavnost se treba ogledati u tome da se račun može lako otvoriti, bez visokih minimalnih iznosa i bez zahtjeva za posebnim savjetovanjem. Račun mora biti dostupan i online i putem tradicionalnih, fizičkih, kanala kako bi bio inkluzivan prema svim demografskim skupinama, mladima, starijima, građanima slabije digitalne pismenosti i svima koji financijske usluge koriste kroz banke ili investicijske posrednike. Ova dostupnost nije samo formalna, nego i sadržajna: informacije o računu i poreznom tretmanu moraju biti jasne, nedvosmislene i izrazito lako razumljive. Europska komisija izričito naglašava da država treba osigurati i komunikacijske kampanje te elemente financijske pismenosti jer uvođenje ovakvog proizvoda ima malo učinka ako građani ne razumiju njegove prednosti i način funkcioniranja. 

Preporukom se definira i minimalna košarica instrumenata kojima bi se trgovalo unutar takvog računa. Građanima bi se trebalo omogućiti ulaganje najmanje u dionice, obveznice i UCITS fondove, uključujući UCITS ETF-ove. Europska komisija pritom ostavlja državama članicama mogućnost proširenja tog kruga, ali istodobno preporučuje da se iz sustava isključe složeni i visokorizični financijski instrumenti, uključujući većinu izvedenica, financijsku polugu i kriptoimovinu. Temeljna ideja ove ograničene investicijske košarice je zaštita malih ulagatelja i poticanje ulaganja u jednostavne, transparentne i regulirane financijske instrumente primjerene širokom krugu građana.

Drugi važan element Preporuke je porezni tretman. Račun koji ispunjava kriterije Preporuke trebao bi uživati najmanje jednako povoljan porezni tretman kao drugi usporedivi proizvodi u državi članici, a posebice se potiče model oporezivanja prema kojem se oporezivanje odgađa do trenutka isplate sredstava ulagatelju. Na taj način transakcije unutar računa, uključujući prodaju vrijednosnih papira, reinvestiranje i primanje dividendi, ne bi stvarale trenutnu poreznu obvezu. Razlog je jasan: trenutačna porezna obveza pri svakoj prodaji ili dividendi predstavlja ključnu prepreku za građane koji žele ulagati, dok odgoda stvara prirodni poticaj dugoročnoj akumulaciji kapitala i omogućuje složeno ukamaćivanje bez poreznog „trenja“. Europska komisija snažno preporučuje i automatizaciju poreza, dakle naplatu poreza po odbitku pri povlačenju te standardizirano izvješćivanje posrednika prema poreznim upravama kako bi se uklonila administrativna opterećenja za građane.

Europska komisija također posebnu pozornost stavlja na prekograničnu kompatibilnost sustava. Posrednicima iz cijele Europske unije treba se omogućiti da, ako imaju relevantno odobrenje iz svoje države članice, ponude štedno-investicijski račun građanima bilo gdje u Europskoj uniji bez dodatnih prepreka. To uključuje i mogućnost prijenosa računa i cjelokupnog portfelja bez stvaranja poreznih posljedica i bez ukidanja stečenih pogodnosti. Istodobno, Europska komisija naglašava kako takvi računi trebaju ulagateljima omogućiti pristup širokom rasponu instrumenata iz cijele Europske unije te da nacionalni okviri ne bi trebali biti oblikovani tako da ograničavaju ulagatelje samo na domaće izdavatelje ili na jednu geografsku regiju.

U uvodnim izjavama 16. i 17. Preporuke, Europska komisija posebno ističe važnost diversifikacije i strateškog doprinosa ulaganja europskom gospodarstvu. Građani bi, prema Preporuci, trebali imati mogućnost ulaganja u različite klase imovine, različite zemlje i različite sektore, jer diversifikacija smanjuje rizik i povećava stabilnost portfelja. Istodobno, države članice pozivaju se da kreiraju okvire koji mobiliziraju dio štednje građana prema financiranju ključnih ciljeva Europske unije: digitalne, zelene i socijalne tranzicije te jačanja sigurnosnih i obrambenih kapaciteta. Iz ovoga proizlazi da ulaganje u domaće tržište kapitala nije samo dopušteno nego i dio šire europske ambicije, no pritom se države trebaju suzdržati od poticaja koji bi ograničili pristup ulagatelja instrumentima drugih država članica ili na drugi način narušili slobodno kretanje kapitala.

Sve navedene komponente zajedno predstavljaju ključne elemente europskog koncepta štedno-investicijskog računa: jednostavnost, inkluzivnost, široka dostupnost, odgoda poreza, automatizacija poreznog postupanja, prekogranična kompatibilnost i diversifikacija ulaganja. Iako Europska komisija nije donijela pravno obvezujući akt, ipak je najavila da će provedbu Preporuke pratiti u okviru Europskog semestra te da će od država članica očekivati periodična izvješća o napretku. Time se Preporuka, iako pravno neobvezujuća, pretvara u politički i regulatorno vrlo snažan signal o smjeru razvoja štedno-investicijskih računa i obilježjima koja se smatraju poželjnima na razini Europske unije, osobito u kontekstu poticanja ulaganja građana i unaprjeđenja funkcioniranja tržišta kapitala.

Ovim se Prijedlogom zakona predlaže uvođenje modela hrvatskog investicijskog računa koji kombinira najbolje prakse iz jurisdikcija koje imaju investicijske račune, ali ih dodatno unapređuje kako bi se uklonile potencijalne slabosti i povećala privlačnost za širok krug ulagatelja. Donošenjem ovoga Zakona uspostavit će se hrvatski investicijski račun kao poseban oblik individualnog računa namijenjenog ulaganju na tržištu kapitala, uz jednostavniji administrativni okvir i porezni tretman koji pogoduje dugoročnom ulaganju i reinvestiranju prinosa. Koncept hrvatskog investicijskog računa karakterizira izuzetno povoljan porezni aspekt. Ulagatelj u okviru hrvatskog investicijskog računa može slobodno kupovati, prodavati i reinvestirati, primati dividende, odnosno aktivno  upravljati portfeljem, a da pritom ne nastaje porezna obveza. Na taj način ulagatelju se omogućuje aktivno upravljanje imovinom unutar računa bez nastanka porezne obveze po osnovi pojedinačnih transakcija, pod uvjetima propisanim ovim Zakonom. Kumulativni, cjeloživotni, limit uplata na hrvatskom investicijskom računu iznosi 200.000 eura po osobi. U slučaju ispunjenja zakonom propisanih uvjeta, taj se iznos može povećati za dodatnih 50.000 eura, čime ukupni maksimalni kumulativni iznos uplata može iznositi 250.000 eura. Ograničenjem iznosa uplata željelo se dati prednost onim ulagateljima čiji su iznosi bankovnih depozitnih štednji skromni te u većoj mjeri nisu skloni trgovanju na tržištu kapitala. Ovim ulagateljima želi se ponuditi alternativa bankovnim depozitnim štednjama koji su, dugoročno gledano, češće s nižim prinosima od onih na tržištu kapitala. Ovakvim potencijalnim ulagateljima želi se ponuditi proizvod koji će u dugoročnom periodu omogućiti potencijalno veći prinos. Istovremeno, povećanjem ulaganja osigurava se veća likvidnost tržišta kapitala te šire mogućnosti financiranja za daljnji rast i razvoj trgovačkih društava. 

U okviru hrvatskog investicijskog računa može se ulagati u slijedeće financijske instrumente: dionice, obveznice, instrumente tržišta novca, UCITS fondove i UCITS ETF-ove koji su uvršteni na uređenim tržištima Europske unije, Europskog gospodarskog prostora ili OECD-a. Na hrvatski investicijski račun, vlasnik će moći unijeti i financijske instrumente čije je vlasništvo stekao prije stupanja na snagu ovoga Prijedloga zakona. Pri tome je važno istaknuti da unos financijskih instrumenata koje je fizička osoba već imala u vlasništvu prije otvaranja predmetnog investicijskog računa, može unijeti na hrvatski investicijski račun bez bez poreznih posljedica, odnosno u konkretnom slučaju neće biti primjene poreznog zakonodavstva. Međutim, navedeno ne znači da se neće primjenjivati važeći propisi na financijske instrumente prije njihova unošenja na hrvatski investicijski račun. Drugim riječima, na financijske instrumente primjenjuju se važeći propisi, a tek unosom istih na hrvatski investicijski račun dolazi do primjene ovog Prijedloga zakona. Ovaj prijedlog zakona nema utjecaja na druge važeće propise. Time se omogućuje ulaganje u širok raspon financijskih instrumenata, kao i uključivanje prethodno stečenih financijskih instrumenata pod uvjetima propisanim ovim Zakonom.

Prijedlogom zakona se predlaže da vlasnik hrvatskog investicijskog računa može sam davati naloge ovlaštenom posredniku ili upravljanje portfeljem može prepustiti ovlaštenom posredniku temeljem ugovorenog profila rizika, u kojem slučaju ovlašteni posrednik samostalno donosi odluke o kupnji i prodaji financijskih instrumenata u okviru hrvatskog investicijskog računa. Propisuje se mogućnost otvaranja jednog hrvatskog investicijskog računa po osobi, a isti će moći otvoriti i zakonski zastupnik odnosno skrbnik i u ime i za račun maloljetne osobe ili osobe pod skrbništvom. 

U slučaju prestanka hrvatskog investicijskog računa zbog prestanka ispunjavanja uvjeta porezne rezidentnosti, fizička osoba neće moći otvoriti novi hrvatski investicijski račun dok ponovno ne ispuni uvjet porezne rezidentnosti, a isti uvjet ovlašteni posrednik dužan je provjeriti prilikom otvaranja hrvatskog investicijskog računa. Jednako tako, u slučaju prestanka ugovornog odnosa radi primjene propisa kojima se uređuje sprječavanje pranja novca i financiranja terorizma te drugih mjerodavnih propisa, fizička osoba neće moći otvoriti novi hrvatski investicijski račun dok postoje okolnosti koje su dovele do nemogućnosti uspostave odnosno nastavka poslovnog odnosa. I u tom slučaju ovlašteni posrednik prilikom otvaranja hrvatskog investicijskog računa ponovno provodi sve provjere propisane mjerodavnim propisima. S druge strane, prestanak ugovornog odnosa zbog prestanka obavljanja djelatnosti ovlaštenog posrednika, gubitka odobrenja za rad ili drugih okolnosti na strani ovlaštenog posrednika ne odnosi se na sposobnost vlasnika hrvatskog investicijskog računa da ispunjava uvjete propisane ovim Zakonom. U takvim slučajevima Zakon već predviđa mogućnost prijenosa hrvatskog investicijskog računa na drugog ovlaštenog posrednika bez gubitka kontinuiteta hrvatskog investicijskog računa. Također se napominje da se podaci relevantni za primjenu ograničenja uplata i drugih zakonskih ograničenja vode u Registru hrvatskih investicijskih računa neovisno o zatvaranju pojedinog računa. 

Hrvatska agencija za nadzor financijskih usluga (u daljnjem tekstu: Hanfa) javno će objaviti i voditi Popis ovlaštenih posrednika koji ispunjavaju zakonske uvjete. Uspostavom Popisa ovlaštenih posrednika osigurat će se transparentan uvid u osobe ovlaštene za pružanje usluga povezanih s hrvatskim investicijskim računom. Ovlaštenim posrednikom, pod zakonom propisanim uvjetima, može postati: 
· investicijsko društvo (brokeri, investicijski posrednici)
· kreditna institucija
· društvo za upravljanje UCITS fondovima 
· upravitelji alternativnih investicijskih fondova
· posrednici iz drugih država članica EU koji djeluju u Republici Hrvatskoj temeljem prava na poslovni nastan ili slobode pružanja usluga.

Popis ovlaštenih posrednika bit će javno objavljen popis na internetskim stranicama Hanfe, a kako bi se građanima na transparentan način omogućile informacije o osobama ovlaštenih posrednika. Ovlašteni posrednik mora imati trajan poslovni nastan u Republici Hrvatskoj ili podružnicu. Trgovačka društva iz drugih država članica Europske unije mogu pružati usluge ovlaštenog posrednika putem podružnice ako je u matičnoj državi ovlaštena za pružanje takvih usluga te ukoliko su predmetne usluge prethodno notificirane Hanfi u skladu s propisima o prekograničnom pružanju investicijskih usluga. Hanfa nadzire ovlaštene posrednike te ih briše s popisa ovlaštenih posrednika u slučaju povrede zakonskih odredbi. 
 
Uvođenjem hrvatskog investicijskog računa u zakonodavni okvir Republike Hrvatske omogućuje se građanima jednostavniji, i s poreznog aspekta, privlačniji način trgovanja na hrvatskom tržištu kapitala. Na taj će se način u hrvatski zakonodavni okvir uvesti novi model ulaganja građana na tržištu kapitala, uz administrativno i porezno pojednostavljenje ulaganja. Porezni aspekt očituje se u činjenici da tek povreda odredaba ovoga zakonskog prijedloga dovodi do primjene propisa kojim se uređuje porez na dohodak, odnosno do porezne obveze (u slučaju trgovanja s financijskim instrumentima suprotno propisanim odredbama ovoga Prijedloga zakona, u slučaju povrede propisanog minimalnog ulaganja u određene kategorije instrumenata i u slučaju ograničenja koncentracije). Ovlašteni posrednik ima propisanu odgovornost upravljanja hrvatskim investicijskim računanom na zakonom propisani način. Vlasnik hrvatskog investicijskog računa nije obvezan sam voditi evidenciju uplata iznosa, već je za isto odgovoran ovlašteni posrednik koji u ime i za račun vlasnika hrvatskog investicijskog računa pazi na upravljanje hrvatskim investicijskim računom na način propisan ovim Prijedlogom zakona. U slučaju nastanka porezne obveze, ovlašteni posrednik je dužan obračunati predujam poreza na dohodak, odnosno vlasnik hrvatskog investicijskog računa nije dužan isti sam obračunati. Važan aspekt ovog računa je i sloboda upravljanja. Vlasnik hrvatskog investicijskog računa može podizati novac s računa u bilo koje vrijeme, bez plaćanja izlaznih naknada kao i bez obveze držanja sredstava u određenom vremenskom periodu. Također, ovim Prijedlogom zakona omogućena je i jednostavna izmjena ovlaštenog posrednika bez neželjenih posljedica za vlasnika hrvatskog investicijskog računa, čime se osigurava kontinuitet korištenja hrvatskog investicijskog računa i u slučaju promjene ovlaštenog posrednika. 

Donošenjem ovoga Zakona uspostavit će se regulatorni okvir za hrvatski investicijski račun, uključujući uvjete njegova otvaranja i korištenja, vrste dopuštenih ulaganja, prava i obveze vlasnika računa i ovlaštenih posrednika te nadzor nad njihovim postupanjem. Uspostavom hrvatskog investicijskog računa građanima će se omogućiti jednostavniji pristup ulaganju na tržištu kapitala, a dio postojeće štednje moći će se usmjeriti prema različitim financijskim instrumentima. Time će se stvoriti uvjeti za veću diverzifikaciju štednje građana, širu bazu ulagatelja i povećanje likvidnosti domaćeg tržišta kapitala te raspoloživosti kapitala za financiranje gospodarstva.

III.	OCJENA I IZVORI SREDSTAVA POTREBNIH ZA PROVOĐENJE ZAKONA

Za provedbu ovoga Zakona nije potrebno osigurati sredstva u državnom proračunu Republike Hrvatske.



PRIJEDLOG ZAKONA O HRVATSKOM INVESTICIJSKOM RAČUNU

DIO PRVI
OPĆE ODREDBE

Predmet Zakona
Članak 1.

Ovim se Zakonom uređuju pravni okvir i karakteristike hrvatskog investicijskog računa za financijske instrumente te njegovo otvaranje, vođenje i zatvaranje, uvjeti i način pružanja usluga upravljanja hrvatskim investicijskim računom, uvjeti za pružatelje usluga vođenja hrvatskih investicijskih računa, ovlasti, obveze, postupanje i pravila rada Hrvatske agencije za nadzor financijskih usluga i središnjeg depozitorija u ostvarivanju svojih ovlasti, odnosno obveza u skladu s odredbama ovoga Zakona te nadzor nad provedbom Zakona. 

Pojmovi
Članak 2. 

(1) Pojmovi korišteni u ovom Zakonu imaju isto značenje kao i pojmovi u zakonu kojim se uređuje tržište kapitala, osim ako ovim Zakonom nije drugačije propisano.

(2) U smislu ovoga Zakona pojedini pojmovi imaju sljedeće značenje: 

1. Agencija je Hrvatska agencija za nadzor financijskih usluga čije su nadležnosti i djelokrug uređeni propisom kojim se uređuje rad Hrvatske agencije za nadzor financijskih usluga i propisom kojim se uređuje tržište kapitala, a kada je ovim Zakonom propisana ovlast Agencije za donošenje pravilnika, taj pravilnik donosi Upravno vijeće Agencije 
2. Hrvatski investicijski račun je poseban račun namijenjen poticanju ulaganja novčanih sredstava fizičkih osoba u financijske instrumente koji ispunjavaju uvjete propisane u ovom Zakonu
3. Imovina na hravtskom investicijskom računu su novčana sredstva i financijski instrumenti evidentirani na hrvatskom investicijskom računu u skladu s odredbama ovoga Zakona
4. Novi ovlašteni posrednik je ovlašteni posrednik na kojeg vlasnik hrvatskog investicijskog računa namjerava prenijeti upravljanje hrvatskim investicijskim računom te će se isti smatrati ovlaštenim posrednikom u smislu točke 4. ovoga stavka u trenutku nastupa okolnosti iz članka 15. stavka 4. ovoga Zakona
5. Ovlašteni posrednik je investicijsko društvo prema propisu kojim se uređuje tržište kapitala ili kreditna institucija, društvo za upravljanje otvorenim fondovima s javnom ponudom ili društvo za upravljanje alternativnim investicijskim fondovima koji su ovlašteni za pružanje usluga koje su navedene u članku 20. ovoga Zakona, uključujući i posrednike iz drugih država članica Europske unije koji su ovlašteni pružati navedene usluge u Republici Hrvatskoj na temelju prava na poslovni nastan ili slobode pružanja usluga, a koji u Republici Hrvatskoj pružaju uslugu vođenja hrvatskih investicijskih računa 
6. Stanje sredstava na hrvatskom investicijskom računu predstavlja ukupnu vrijednost imovine evidentirane u hrvatskom investicijskom računu, izračunatu na dan na koji se stanje odnosi, a koja obuhvaća:
a) stanje novčanih sredstava na računu na dan izračuna i
b) vrijednost svih financijskih instrumenata na računu na dan izračuna, procijenjenu prema metodi fer vrijednosti (fair value) u skladu s Međunarodnim standardima financijskog izvještavanja (MSFI) 
7. Ugovor o hrvatskom investicijskom računu označava ugovor koji ovlašteni posrednik sklapa sa zainteresiranom fizičkom osobom koja želi otvoriti hrvatski investicijski račun ili njegovim zakonskim zastupnikom radi upravljanja hrvatskim investicijskim računom 
8. Unovčenje imovine evidentirane na hrvatskom investicijskom računu je prodaja financijskih instrumenata evidentiranih na hrvatskom investicijskom računu
9. Uplata na hrvatski investicijski račun označava svaku transakciju kojom se novčana sredstva i druga imovina, u skladu s odredbama ovoga Zakona, prenose na hrvatski investicijski račun, uključujući početne i naknadne uplate, pri čemu se uplatom ne smatraju priljevi nastali prodajom financijskih instrumenata, pripisom dividendi, kamata i drugih prinosa niti drugi priljevi nastali transakcijama na hrvatskom investicijskom računu
10. Vlasnik hrvatskog investicijskog računa je fizička osoba na čije se ime vodi hrvatski investicijski račun u skladu s odredbama ovoga Zakona temeljem ugovora o hrvatskom investicijskom računu sklopljenog s ovlaštenim posrednikom
11. Voditelj registra je središnji depozitorij sa sjedištem u Republici Hrvatskoj koji ima odobrenje za rad prema propisu kojim se uređuje tržište kapitala. 

Korištenje pojmova s rodnim značenjem
Članak 3.

Izrazi koji se koriste u ovom Zakonu, a imaju rodno značenje, odnose se jednako na muški i ženski rod.

Primjena propisa 
Članak 4.

Propisi kojima se uređuje tržište kapitala i poslovanje kreditnih institucija primjenjuju se na ovlaštene posrednike, osim ako ovim Zakonom nije drugačije propisano.

DIO DRUGI
OBILJEŽJA HRVATSKOG INVESTICIJSKOG RAČUNA

Značajke hrvatskog investicijskog računa 
Članak 5. 

[bookmark: _Hlk183169856](1) Ovlašteni posrednik može hrvatski investicijski račun otvoriti fizičkoj osobi koja je rezident Republike Hrvatske sukladno poreznim propisima. 

(2) Vlasnik hrvatskog investicijskog računa mora ispunjavati uvjet iz stavka 1. ovoga članka za vrijeme trajanja ugovora o hrvatskom investicijskom računu.

(3) Ovlašteni posrednik može na zahtjev zakonskog zastupnika ili skrbnika u ime i za račun maloljetne osobe ili osobe pod skrbništvom, a koja ispunjava uvjete iz stavka 1. ovoga članka, otvoriti hrvatski investicijski račun te obavljati radnje povezane s njegovim upravljanjem, pri čemu se na radnje upravljanja i raspolaganja imovinom maloljetne osobe ili osobe pod skrbništvom na odgovarajući način primjenjuju odredbe zakona kojim se uređuju obiteljski odnosi.

(4) Vlasnik hrvatskog investicijskog računa može imati otvoren samo jedan hrvatski investicijski račun, osim u slučaju prijenosa hrvatskog investicijskog računa novom ovlaštenom posredniku u skladu s člankom 18. ovoga Zakona, kada vlasnik hrvatskog investicijskog računa može privremeno imati otvorena dva hrvatska investicijska računa za vrijeme trajanja postupka prijenosa, a nakon što je prijenos završen, aktivan može biti samo hrvatski investicijski račun kod novog ovlaštenog posrednika. 

(5) U slučaju smrti vlasnika hrvatskog investicijskog računa, imovina koja se nalazi na hrvatskom investicijskom računu smatra se njegovom ostavinom u smislu propisa kojim se uređuje pravo nasljeđivanja.

(6) Vlasnik hrvatskog investicijskog računa može biti samo jedna fizička osoba.

Provjera ispunjavanja uvjeta za otvaranje hrvatskog investicijskog računa 
Članak 6. 

(1) Prije sklapanja ugovora o hrvatskom investicijskom računu, ovlašteni posrednik dužan je provjeriti uvidom u Registar hrvatskih investicijskih računa iz članka 19. ovoga Zakona ima li zainteresirana fizička osoba već otvoren hrvatski investicijski račun te ispunjava li uvjete propisane u članku 5. ovoga Zakona.

(2) Ispunjavanje uvjeta porezne rezidentnosti iz članka 5. stavka 1. ovoga Zakona ovlašteni posrednik provjerava na temelju vjerodostojne isprave, podataka iz službenih evidencija kojima ima pravo pristupa ili drugih podataka i dokumentacije koje je ovlašten pribaviti u skladu s ovim Zakonom.

(3) U slučaju da zainteresirana fizička osoba već ima otvoren hrvatski investicijski račun, ovlašteni posrednik će informirati zainteresiranu fizičku osobu o postojanju hrvatskog investicijskog račun na njezino ime i kod kojeg se ovlaštenog posrednika, prema dostupnim evidencijama, vodi taj račun.

(4) U slučaju da zainteresirana fizička osoba koja ispunjava uvjete iz članka 5. ovoga Zakona nema otvoren hrvatski investicijski račun, ovlašteni posrednik će, nakon sklapanja ugovora o hrvatskom investicijskom računu u korist te osobe, započeti postupak otvaranja hrvatskog investicijskog računa u skladu s ovim Zakonom.

[bookmark: _Hlk239074124](5) Ovlašteni posrednik odgovoran je za točnost, potpunost, pravodobnost i ažurnost podataka koje dostavlja voditelju registra na temelju ovoga Zakona.

(6) Voditelj registra odgovoran je za uspostavu, održavanje i ažurnost podataka u Registru hrvatskih investicijskih računa iz članka 19. ovoga Zakona te za evidentiranje i obradu podataka dostavljenih sukladno ovom Zakonu.

(7) Voditelj registra nije odgovoran za točnost i potpunost podataka koje su dostavili ovlašteni posrednici, osim ako je znao ili morao znati da su dostavljeni podaci očito netočni ili nepotpuni.

(8) Ako voditelj registra utvrdi ili zaprimi obavijest o mogućoj netočnosti ili nepotpunosti podataka upisanih u Registar hrvatskih investicijskih računa, bez odgode će o tome obavijestiti ovlaštenog posrednika koji je podatke dostavio radi njihove provjere i, prema potrebi, ispravka.

(9) Ovlašteni posrednik dužan je bez odgode ispraviti netočne ili dopuniti nepotpune podatke koje je dostavio voditelju registra.

(10) Ovlašteni posrednik koji je postupao u dobroj vjeri oslanjajući se na podatke upisane u Registar hrvatskih investicijskih računa ne odgovara za posljedice koje proizlaze iz netočnosti ili nepotpunosti tih podataka, osim ako je znao ili morao znati da su podaci netočni ili nepotpuni.

Otvaranje hrvatskog investicijskog računa 
Članak 7.

(1) Ovlašteni posrednik dostavlja voditelju registra zahtjev za otvaranje hrvatskog investicijskog računa.

(2) Voditelj registra će na temelju zahtjeva ovlaštenog posrednika iz stavka 1. ovoga članka bez odgode, a najkasnije u roku od dva radna dana od primitka zahtjeva, otvoriti hrvatski investicijski račun upisom u Registar hrvatskih investicijskih računa iz članka 19. ovoga Zakona i o tome obavijestiti ovlaštenog posrednika, pod uvjetom da osoba na koju se zahtjev odnosi u Registru hrvatskih investicijskih računa nema već otvoreni hrvatski investicijski račun.

(3) Hrvatski investicijski račun otvoren u skladu s odredbama ovoga Zakona proizvodi pravni učinak od trenutka upisa u Registar hrvatskih investicijskih računa.

Uplate na hrvatski investicijski račun i ostali priljevi na hrvatski investicijski račun 
Članak 8.

(1) Vlasnik hrvatskog investicijskog računa može izvršiti jednu ili više uplata na hrvatski investicijski račun pri čemu kumulativni iznos svih uplata ne smije premašiti iznos od 200.000,00 eura.

(2) Uplate na hrvatski investicijski račun izvršavaju se u novcu ili unosom financijskih instrumenata pohranjenih na računu vlasnika hrvatskog investicijskog računa pri čemu se vrijednost financijskih instrumenata utvrđuje prema njihovoj tržišnoj vrijednosti na dan prijenosa financijskih instrumenata na hrvatski investicijski račun, odnosno prema danu uplate. Ako tržišna vrijednost nije dostupna, vrijednost se utvrđuje prema fer vrijednosti u skladu s Međunarodnim standardima financijskog izvještavanja.

(3) Sve uplate vlasnika hrvatskog investicijskog računa bit će evidentirane najkasnije sljedeći radni dan na hrvatskom investicijskom računu. 

(4) Kumulativnim iznosom uplata iz stavka 1. ovoga članka smatra se zbroj svih novčanih uplata i unosa financijskih instrumenata iz stavka 2. ovoga članka, izvršenih na hrvatski investicijski račun od dana njegova otvaranja, neovisno o eventualnim isplatama sredstava s računa.

[bookmark: _Hlk239672167](5) Stjecanje, otuđenje, zamjena, prijenos i druga raspolaganja financijskim instrumentima unutar hrvatskog investicijskog računa, kao i pripis dividendi, kamata ostvarenih po osnovi financijskih instrumenata iz članka 10. stavka 1. točaka b) i c) ovoga Zakona i drugih prinosa, neće se smatrati porezno relevantnim događajima, a dohodak od kapitala po osnovi imovine unutar hrvatskog investicijskog računa oporezuje se sukladno zakonu kojim je uređen porez na dohodak isključivo u slučajevima kada su prekršene sljedeće odredbe ovoga Zakona i ako kod kršenja tih odredbi nije provedeno usklađenje u rokovima koji su predviđeni ovim Zakonom: 
- članak 10. stavak 1. ovoga Zakona (dozvoljeni financijski instrumenti na hrvatskom investicijskom računu)
- članak 10. stavak 4. ovoga Zakona (obveza minimalnog ulaganja u određene kategorije financijskih instrumenata)
- članak 10. stavak 9. ovoga Zakona (ograničenje koncentracije).
U slučaju ako su prekršene navedene odredbe, nakon isteka zakonskog roka za usklađenje, sve isplate s takvog neusklađenog hrvatskog investicijskog računa oporezuju se sukladno zakonu kojim je uređen porez na dohodak, sve dok se hrvatski investicijski račun ne uskladi s navedenim odredbama ovoga Zakona.  

[bookmark: _Hlk238478125](6) Iznimno od stavka 1. ovoga članka, ako vlasnik hrvatskog investicijskog računa u prvih pet godina od otvaranja hrvatskog investicijskog računa ne isplaćuje sredstva s hrvatskog investicijskog računa, nakon isteka tog razdoblja može uplatiti dodatni iznos od 50.000,00 eura za koji se povećava kumulativni iznos uplata iz stavka 1. ovoga članka.

(7) Iznimno od stavka 1. ovoga članka, ukupan iznos uplata na maloljetnički hrvatski investicijski račun ne smije prijeći 50.000,00 eura.

(8) Navršenjem osamnaeste godine života vlasnika maloljetnički hrvatski investicijski račun prestaje, a financijski instrumenti i novčana sredstva prenose se na hrvatski investicijski račun iste osobe.

(9) Prijenos iz stavka 8. ovoga članka ne smatra se uplatom na hrvatski investicijski račun niti isplatom s hrvatskog investicijskog računa.

(10) Uplate izvršene na maloljetnički hrvatski investicijski račun ne uračunavaju se u limit uplata propisan za hrvatski investicijski račun punoljetne osobe.

Premašivanje kumulativnog iznosa uplata i neispunjavanje uvjeta za uplate
Članak 9.

(1) U slučaju uplate sredstava vlasnika hrvatskog investicijskog računa koja bi premašila kumulativni iznos uplata na hrvatski investicijski račun iz članka 8. stavaka 1. i 6. ovoga Zakona, ovlašteni posrednik dužan je iznos sredstava kojim se premašuje maksimalni kumulativni iznos uplata bez odgode, a najkasnije u roku od pet radnih dana, vratiti vlasniku hrvatskog investicijskog računa te ih ne smije ulagati.

(2) Sredstva iz stavka 1. ovoga članka ne smatraju se dijelom imovine hrvatskog investicijskog računa.

(3) Sredstva iz stavka 1. ovoga članka ne smiju se ulagati niti koristiti za stjecanje financijskih instrumenata na hrvatskom investicijskom računu. 

[bookmark: _Toc225357212]Financijski instrumenti na investicijskom računu
[bookmark: _Toc225357213]Članak 10.

(1) U korist hrvatskog investicijskog računa mogu se unijeti i stjecati sljedeće vrste financijskih instrumenata:
a) dionice i drugi ekvivalentni vrijednosni papiri koji predstavljaju udio u kapitalu ili članskim pravima u društvu ili drugom subjektu te potvrde o deponiranim vrijednosnim papirima za dionice 
b) obveznice 
c) instrumenti tržišta novca
d) udjeli ili dionice otvorenih investicijskih fondova s javnom ponudom (UCITS)
e) udjeli ili dionice UCITS fonda kojim se trguje na burzi (UCITS ETF).

(2) Osim financijskih instrumenata, na hrvatski investicijski račun vlasnik hrvatskog investicijskog računa može unijeti i novčana sredstva u cilju ulaganja u financijske instrumente iz stavka 1. ovoga članka.

(3) Financijski instrumenti iz stavka 1. ovoga članka, osim UCITS fondova iz stavka 1. točke d) ovoga članka, moraju biti uvršteni radi trgovanja na uređenom tržištu države članice Europske unije, Europskog gospodarskog prostora ili Organizacije za ekonomsku suradnju i razvoj (OECD) ili se njima mora trgovati na multilateralnoj platformi za trgovanje u državi članici Europske unije, Europskog gospodarskog prostora ili Organizacije za ekonomsku suradnju i razvoj (OECD).

(4) Tijekom svake kalendarske godine, u prosjeku najmanje 20 % ukupnog iznosa ulaganja na hrvatskom investicijskom računu mora biti uloženo u financijske instrumente:
a) izdavatelja sa sjedištem u Republici Hrvatskoj ili
b) izdavatelja sa sjedištem u državi članici Europske unije ili državi članici OECD-a, a čiji su financijski instrumenti uvršteni na uređenom tržištu u Republici Hrvatskoj ili su primljeni u trgovanje na multilateralnoj trgovinskoj platformi u Republici Hrvatskoj ili
c) izdavatelja sa sjedištem u državi članici Europske unije ili državi članici OECD-a koji, sukladno poreznim propisima, imaju stalnu poslovnu jedinicu u Republici Hrvatskoj ili
d) udjela ili dionica UCITS fondova, ETF-ova koji, prema prospektu i/ili posljednjem objavljenom periodičnom izvješću, ulažu najmanje 50 % svoje imovine u financijske instrumente iz točaka a) do c) ovoga stavka.

(5) U odnosu na stavak 4. točku d) ovoga članka, priznaje se udio imovine naveden u prospektu ili drugoj dokumentaciji fonda bez obveze dodatnog uvida u temeljnu imovinu, odnosno kapital.

(6) Ispunjenje uvjeta iz stavka 4. ovoga članka utvrđuje se na način da se jednom mjesečno, na isti dan u mjesecu, izračuna udio ulaganja u financijske instrumente iz stavka 4. točaka a) do d) ovoga članka u ukupnim ulaganjima, bez novčanih sredstava. Vrijednost ulaganja računa se primjenom fer vrijednosti na dan izračuna. Uvjet iz stavka 4. ovoga članka smatra se ispunjenim ako aritmetička sredina mjesečno utvrđenih udjela vrijednosti ulaganja u financijske instrumente iz stavka 4. točaka a) do d) ovoga članka u ukupnoj vrijednosti ulaganja na hrvatskom investicijskom računu, isključujući novčana sredstva, tijekom kalendarske godine iznosi najmanje 20,00 %. O propisanom izračunu ovlašteni posrednik dužan je obavijestiti vlasnika hrvatskog investicijskog računa najkasnije tjedan dana od dana izračuna.

(7) Vlasnik hrvatskog investicijskog računa, odnosno ovlašteni posrednik, ovisno o vrsti investicijske usluge putem koje se usluga vođenja hrvatskog investicijskog računa pruža, dužan je uskladiti ulaganja s uvjetima iz stavka 4. ovoga članka u roku od šest mjeseci od dana zaprimanja obavijesti iz stavka 6. ovoga članka, odnosno od dana izračuna, ukoliko ovlašteni posrednik ima diskrecijsko pravo upravljanja sredstvima na hrvatskom investicijskom računu.

(8) Vlasnik hrvatskog investicijskog računa može, po svojoj odluci, radi usklađenja iz stavka 7. ovoga članka: 
· prenijeti pojedine instrumente iz hrvatskog investicijskog računa, što se tada smatra isplatom u smislu ovoga Zakona ako se izvrši nakon isteka roka za usklađenje iz stavka 7. ovoga članka 
· izvršiti druga ulaganja ili prijenose unutar hrvatskog investicijskog računa ili 
· ugovorno ovlastiti ovlaštenog posrednika da poduzme razmjerne radnje usklađenja u njegovo ime, u granicama ugovora o vođenju hrvatskog investicijskog računa. 

(9) Ulaganja u hrvatski investicijski račun, osim ulaganja u obveznice i trezorske zapise Republike Hrvatske te država članica Europske unije i Organizacije za ekonomsku suradnju i razvoj, UCITS fondove i UCITS ETF-ove iz stavka 1. točaka d) i e) ovoga članka, ne smiju biti koncentrirana u financijske instrumente istoga izdavatelja u iznosu većem od 50 % ukupnog iznosa ulaganja. Navedeno ograničenje primjenjuje se ako ukupni iznos ulaganja na hrvatskom investicijskom računu prelazi 20.000,00 eura. Vlasnik hrvatskog investicijskog računa odnosno ovlašteni posrednik, kada se radi o usluzi upravljanja portfeljem, dužan je uskladiti ulaganja s navedenim ograničenjem u roku od šest mjeseci od dana kada ukupni iznos ulaganja prijeđe 20.000,00 eura. 

(10) Ispunjenje ograničenja iz stavka 9. ovoga članka utvrđuje se jednom mjesečno, na isti dan u mjesecu. Ako se prilikom mjesečne provjere utvrdi prekoračenje ograničenja, ovlašteni posrednik dužan je o tome obavijestiti vlasnika hrvatskog investicijskog računa najkasnije u roku od tjedan dana od dana izračuna. Ako se mjesečnim izračunom utvrdi prekoračenje, rok za usklađenje od šest mjeseci počinje teći od dana dostave obavijesti vlasniku računa, odnosno od utvrđenja prekoračenja za ovlaštenog posrednika kada se radi o usluzi upravljanja portfeljem. 

(11) U ulaganja iz stavka 1. ovoga članka ne ubrajaju se instrumenti izdavatelja sa sjedištem u državama ili teritorijima koji ne omogućuju odgovarajuću razmjenu informacija u porezne svrhe, niti instrumenti na koje se primjenjuju mjere ograničavanja ili sankcije prema pravu Republike Hrvatske i Europske unije.

(12) Iznimno od stavka 4. ovoga članka, ograničenje iz stavka 4. ovoga članka ne primjenjuje se tijekom prve godine od dana otvaranja hrvatskog investicijskog računa.  

(13) Iznimno od stavka 3. ovoga članka, dionice i obveznice iz stavka 1. točaka a) i b) ovoga članka mogu se stjecati u korist hrvatskog investicijskog računa u okviru javne ponude financijskih instrumenata, uključujući početnu javnu ponudu (IPO), naknadnu javnu ponudu (SPO) i druga nova izdanja financijskih instrumenata, prije njihova uvrštenja ili primitka u trgovanje, ako je prospektom, informacijskim dokumentom, javnim pozivom ili drugom dokumentacijom ponude predviđeno njihovo uvrštenje ili primitak u trgovanje na uređenom tržištu ili multilateralnoj trgovinskoj platformi iz stavka 3. ovoga članka. Ako do predviđenog uvrštenja ili primitka u trgovanje ne dođe iz razloga na koje vlasnik hrvatskog investicijskog računa nije mogao utjecati, držanje tako stečenog financijskog instrumenta na hrvatskom investicijskom računu ne smatra se povredom odredaba ovoga članka, ali daljnje stjecanje tog instrumenta u korist hrvatskog investicijskog računa nije dopušteno dok se ne ispune uvjeti iz stavka 3. ovoga članka.

(14) Financijski  instrument koji se zakonito nalazi na hrvatskom investicijskom računu u skladu s odredbama ovoga članka, a naknadno prestane ispunjavati uvjete iz stavka 3. ovoga članka zbog prestanka uvrštenja ili prestanka trgovanja na uređenom tržištu odnosno multilateralnoj trgovinskoj platformi, može ostati evidentiran na hrvatskom investicijskom računu do njegova otuđenja, otkupa, dospijeća ili drugog prestanka. Zadržavanje takvog financijskog instrumenta na hrvatskom investicijskom računu ne smatra se povredom odredaba ovoga Zakona niti isplatom vlasniku hrvatskog investicijskog računa. Daljnje stjecanje takvog financijskog instrumenta nije dopušteno dok ponovno ne ispuni uvjete iz stavka 3. ovoga članka.

[bookmark: _Hlk239084929]Korištenje novčanih sredstava s hrvatskog investicijskog računa 
Članak 11.

(1) Novčana sredstva evidentirana na hrvatskom investicijskom računu mogu se koristiti isključivo za sljedeća plaćanja:
a) plaćanje kupoprodajne cijene pri stjecanju financijskih instrumenata u korist istog hrvatskog investicijskog računa
b) plaćanje ugovornih naknada ovlaštenom posredniku za usluge po tom hrvatskom investicijskom računu te naknada i troškova trećih osoba koji su neposredno povezani sa stjecanjem, držanjem, prijenosom, namirom, poravnanjem i administracijom i držanjem financijskih instrumenata na hrvatskom investicijskom računu, uključujući naknade i troškove skrbnika i pod-skrbnika, burzi, uređenih tržišta, multilateralnih trgovinskih platformi te troškove namire i poravnanja.

(2) Uz plaćanja iz stavka 1. ovoga članka, dozvoljena su i sljedeća raspolaganja i prijenosi novčanih sredstva evidentirana na hrvatskom investicijskom računu:
a) prijenos novčanih sredstava s hrvatskog investicijskog računa prilikom promjene ovlaštenog posrednika
b) plaćanja vlasniku hrvatskog investicijskog računa na račun za isplatu, odnosno transakcijski račun za plaćanje kod kreditne institucije 
c) podmirivanje obveza poreza na dohodak vlasnika hrvatskog investicijskog računa povezanog s ulaganjima na hrvatskom investicijskom računu 
d) isplate prema članku 16. ovoga Zakona
e) druga plaćanja predviđena ovim Zakonom
f) prijenosi novčanih sredstava između portfelja, podračuna ili drugih internih evidencijskih cjelina koje se vode u internim evidencijama ovlaštenog posrednika unutar istog hrvatskog investicijskog računa istog vlasnika hrvatskog investicijskog računa.

(3) Isplatom vlasniku hrvatskog investicijskog računa u smislu ovoga Zakona smatra se isključivo plaćanje iz stavka 2. točke b) ovoga članka. 

(4) Prilikom isplata vlasniku hrvatskog investicijskog računa, ovlašteni posrednik dužan je novčana sredstva s hrvatskog investicijskog računa isplatiti isključivo na transakcijski račun za isplatu koji je vlasnik hrvatskog investicijskog računa naznačio kao račun za isplatu, najkasnije u roku od dva radna dana od dana primitka takvog zahtjeva vlasnika hrvatskog investicijskog računa.

(5) U slučaju da je radi isplate potrebno prethodno unovčiti financijske instrumente, rok iz stavka 4. ovoga članka počinje teći od dana kada su novčana sredstva raspoloživa za isplatu nakon unovčenja i namire, u skladu s ugovorom o hrvatskom investicijskom računu.

(6) Novčana sredstva na hrvatskom investicijskom računu mogu se voditi u jednoj ili više valuta, sukladno uvjetima ovlaštenog posrednika.

[bookmark: _Toc225357215]Opseg usluga vezanih za ugovor o hrvatskom investicijskom računu 
[bookmark: _Toc225357216]Članak 12.

(1) Sredstvima na hrvatskom investicijskom računu raspolaže vlasnik hrvatskog investicijskog računa, odnosno njegov zakonski zastupnik ili skrbnik sukladno članku 5. stavku 3. ovoga Zakona. 

(2) Vlasnik hrvatskog investicijskog računa, odnosno zakonski zastupnik ili skrbnik, ugovara vođenje hrvatskog investicijskog računa u okviru neke od sljedećih vrsta investicijskih usluga:
a) pohrana i administriranje financijskih instrumenata, zaprimanje i prijenos naloga u vezi s jednim ili više financijskih instrumenata uz mogućnost izvršavanja naloga za račun klijenta s opcijom investicijskog savjetovanja, davanjem neposrednih naloga za svaku pojedinu transakciju imovinom evidentiranom na hrvatskom investicijskom računu ovlaštenom posredniku
b) pohrana i administriranje financijskih instrumenata, upravljanje portfeljem, na individualnoj i diskrecijskoj osnovi, u skladu s ovlaštenjem vlasnika hrvatskog investicijskog računa, zakonskog zastupnika ili skrbnika.

(3) Ovlašteni posrednik pruža uslugu vođenja hrvatskog investicijskog računa sukladno ovom Zakonu, ugovoru o hrvatskom investicijskom računu i zakonu kojim se uređuje tržište kapitala. 

Sadržaj ugovora o hrvatskom investicijskom računu
Članak 13.

(1) Ugovor o hrvatskom investicijskom računu mora sadržavati sljedeće podatke:
a) ime i prezime, osobni identifikacijski broj (u daljnjem tekstu: OIB) i adresu vlasnika hrvatskog investicijskog računa 
b) transakcijski račun za isplatu vlasnika hrvatskog investicijskog računa
c) broj računa i datum otvaranja hrvatskog investicijskog računa koji se vlasniku hrvatskog investicijskog računa dostavljaju nakon upisa u Registar hrvatskih investicijskih računa na ugovoreni način komunikacije te se smatraju sastavnim dijelom ugovornog odnosa
d) odredbe o načinu raspolaganja sredstvima na hrvatskom investicijskom računu 
e) odredbe o visinama svih naknada ovlaštenog posrednika, kao i dostupne podatke o troškovima i drugim naknadama koje se plaćaju prema ugovoru o hrvatskom investicijskom računu te o načinu njihova izračuna 
f) informacije o mogućnostima prijenosa upravljanja nad hrvatskim investicijskim računom na drugog ovlaštenog posrednika i odredbe o prestanku ugovora o hrvatskom investicijskom računu, uključujući obveze ovlaštenog posrednika u takvom slučaju 
g) informacije o pravu na prijenos ugovora o hrvatskom investicijskom računu drugom ovlaštenom posredniku temeljem članka 18. stavka 1. ovoga Zakona te obrazac zahtjeva za prijenos  
h) informacije o vrstama financijskih instrumenata iz članka 10. ovoga Zakona
i) informacije o načinu prestanka ugovora o hrvatskom investicijskom sukladno članku 15. ovoga Zakona
j) informacije o načinu upravljanja sredstvima na hrvatskom investicijskom računu sukladno članku 12. stavku 2. ovoga Zakona
k) informacije o načinu oporezivanja dohotka ostvarenog ulaganjem imovine na hrvatskom investicijskom računu 
l) informacije o načinu određivanja vrijednosti financijskih instrumenata na hrvatskom investicijskom računu i načinu isplate ulaganja 
m) informacije o posljedicama prestanka ispunjavanja uvjeta porezne rezidentnosti iz članka 5. stavka 1. ovoga Zakona
n) informacije o obvezi vlasnika hrvatskog investicijskog računa da u roku od osam dana od dana nastanka okolnosti javi svaku osobnu promjenu, poput promjene porezne rezidentnosti ili promjene opsega ovlasti zakonskog zastupnika ili skrbnika maloljetne osobe ili osobe pod skrbništvom, a koje promjene bi utjecale na mogućnost otvaranja hrvatskog investicijskog računa sukladno člancima 5. i 6. ovoga Zakona
o) informacije o obuhvatu i visini pokrića iz sustava zaštite ulagatelja prema propisu kojim se uređuje tržište kapitala, uz izričitu napomenu o ograničenju iznosa zaštićene tražbine. 

(2) Ugovorom o hrvatskom investicijskim računom ne smije se:
a) uvjetovati otvaranje hrvatskog investicijskog računa ili obavljanje usluge vođenja hrvatskog investicijskog računa visinom ili dinamikom uplata koje bi vlasnik hrvatskog investicijskog računa bio obvezan vršiti
b) ugovoriti plaćanje naknada unaprijed, za buduće transakcije ili buduća ulaganja vlasnika hrvatskog investicijskog računa, osim u slučaju periodičnih naknada za investicijske i pomoćne usluge koje su unaprijed određene ugovorom
c) raspolaganje imovinom na hrvatskom investicijskom računu ili donošenje investicijskih odluka uvjetovati, vezati ili podrediti postojanju nekog drugog ugovora, proizvoda ili pravnog odnosa sklopljenog između ovlaštenog posrednika i vlasnika hrvatskog investicijskog računa po bilo kojoj drugoj osnovi. 

(3) Zabranjeno je ovlaštenom posredniku opterećivanje imovine na hrvatskom investicijskom računu pravima trećih osoba, osim u svrhu naplate dospjelih tražbina ovlaštenog posrednika po osnovi vođenja i održavanja računa te u slučajevima zasnivanja prava i tereta na temelju naloga ili suglasnosti vlasnika hrvatskog investicijskog računa odnosno na temelju zakona ili odluke nadležnog tijela. 

(4) Prilikom sklapanja ugovora o hrvatskom investicijskom računu, ovlašteni posrednik dužan je obavijestiti fizičku osobu koja namjerava sklopiti ugovor o hrvatskom investicijskom računu o svim uslugama koje ovlašteni posrednik nudi, u tom trenutku raspoloživim financijskim instrumentima i svim povezanim troškovima u vezi s upravljanjem imovinom na hrvatskom investicijskom računu.

(5) Informacije iz stavka 4. ovoga članka, kao i druge informacije i procjene uključujući i procjenu primjerenosti i prikladnosti čija je dostava ili provođenje propisana propisima kojima se uređuje pružanje pojedine investicijske usluge obuhvaćene ugovorom o hrvatskom investicijskom računu, moraju se dostaviti na trajnom mediju dostupnom vlasniku hrvatskog investicijskog računa ili na drugi zakonom propisani način, moraju biti istinite, jasne i neobmanjujuće te prikazane na način da vlasnik hrvatskog investicijskog računa može razumjeti prirodu i rizike ponuđene investicijske usluge i ponuđenog financijskog instrumenta.

(6) Na način kako je to propisano propisima kojima se uređuje tržište kapitala, ovlašteni posrednik može pružati usluge investicijskog savjetovanja vlasniku hrvatskog investicijskog računa u vezi s hrvatskim investicijskim računom pri čemu, ako vlasnik hrvatskog investicijskog računa želi da mu ovlašteni posrednik pruža usluge investicijskog savjetovanja, to mora biti navedeno u ugovoru o hrvatskom investicijskom računu te pritom vlasnik hrvatskog investicijskog računa mora biti obaviješten o troškovima i ostalim naknadama koje se naplaćuju vezano za  pružanje takvih usluga, kao i detaljan način njihova izračuna.

(7) Ovlašteni posrednik dužan je postupati u skladu s odredbama opće uredbe o zaštiti pojedinaca u vezi s obradom osobnih podataka.  

(8) Prava i obveze vezane uz hrvatski investicijski račun mogu biti uređene ugovorom o hrvatskom investicijskom računu, dodatkom već postojećeg  ugovora ranije sklopljenog između istih ugovornih strana  ili drugim trajnim medijem kojim se može dokazati sadržaj ugovornog odnosa, pod uvjetom da su ispunjeni zahtjevi propisani ovim Zakonom.

Primjena pravila za vrijeme trajanja ugovora o hrvatskom investicijskom računu
Članak 14.

(1) Prilikom sklapanja i za vrijeme trajanja ugovora o hrvatskom investicijskom računu, ovlašteni posrednik dužan je odgovarajuće provoditi postupke predviđene propisima iz područja sprječavanja pranja novca i financiranja terorizma i područja administrativne suradnje u području poreza i automatske razmjene informacija u području poreza.

(2) Za potrebe ovoga Zakona, otvaranje hrvatskog investicijskog računa, sklapanje ugovora o hrvatskom investicijskom računu s ovlaštenim posrednikom, uplata sredstava na hrvatski investicijski račun u korist maloljetne osobe ili osobe pod skrbništvom, kao i davanje naloga o kupnji ili prodaji financijskih instrumenata u okviru redovnog upravljanja hrvatskim investicijskim računom u skladu s ovim Zakonom, ugovorom o hrvatskom investicijskom računu i ugovorenim načinom upravljanja sredstvima ne smatraju se raspolaganjem imovinom za koje je prema zakonu kojim se uređuju obiteljski odnosi potrebno odobrenje nadležnog tijela.

(3) Isplate sredstava ili instrumenata s hrvatskog investicijskog računa otvorenog u ime i za račun maloljetne osobe ili osobe pod skrbništvom sukladno uvjetima propisanim ovim Zakonom, vršit će se na transakcijski račun u vlasništvu maloljetne osobe ili osobe pod skrbništvom. 

[bookmark: _Toc225357217]Prestanak ugovora o hrvatskom investicijskom računu 
[bookmark: _Toc225357218]Članak 15.

(1) Vlasnik hrvatskog investicijskog računa može u bilo kojem trenutku otkazati ugovor o hrvatskom investicijskom računu na sljedeće načine:
· sklapanjem ugovora o hrvatskom investicijskom računu s novim ovlaštenim posrednikom ili 
· davanjem naloga o zatvaranju hrvatskog investicijskog računa.

(2) Ovlašteni posrednik je dužan pisanim putem otkazati ugovor o hrvatskom investicijskom računu u sljedećim slučajevima:
· kada je to potrebno radi osiguranja usklađenosti s propisima kojima se uređuje tržište kapitala ili sprječavanje pranja novca i financiranja terorizma te propisima kojima se uređuje administrativna suradnja u području poreza i automatske razmjene informacija u području poreza
· kada nastupe okolnosti prestanka obavljanja djelatnosti ovlaštenog posrednika poput gubitka odobrenja za rad ili prestanka investicijskog društva
· kada vlasnik hrvatskog investicijskog računa prestane ispunjavati uvjet iz članka 5. stavka 1. ovoga Zakona.

(3) U slučaju nastupa okolnosti iz stavka 2. podstavka 2. ovoga članka, ovlašteni posrednik je dužan u roku od osam dana od primitka informacije o gubitku odobrenja za rad ili pokretanja postupka za prestanak ovlaštenog posrednika obavijestiti vlasnika hrvatskog investicijskog računa o novim okolnostima te nastaviti obavljati poslove upravljanja hrvatskim investicijskim računom u skladu s rokovima iz rješenja nadležnog tijela kojim se ukida odobrenje za rad ovlaštenog posrednika. 

(4) U slučaju da vlasnik hrvatskog investicijskog računa odluči prenijeti hrvatski investicijski račun na drugog ovlaštenog posrednika sukladno stavku 1. podstavku 1. ovoga članka, ovlašteni posrednik dužan je postupiti u skladu s člankom 18. ovoga Zakona. 
 
(5) Po nastupu okolnosti za raskid iz stavka 2. podstavak 1. ovoga članka, ovlašteni posrednik dužan je o tome upozoriti vlasnika hrvatskog investicijskog računa putem ugovorenog trajnog medija na način koji omogućuje dokazivanje dostave ili upućivanja obavijesti, i odrediti mu rok, koji ne može biti kraći od 30 dana, osim ako ovim Zakonom nije propisan drugačiji rok, u kojem vlasnik hrvatskog investicijskog računa mora otkloniti utvrđene nepravilnosti ili otkazati ugovor o hrvatskom investicijskom računu. Obveza obavještavanje ne primjenjuje se ako bi takvo postupanje bilo protivno propisima kojima se uređuje sprječavanje pranja novca i financiranja terorizma ili drugim mjerodavnim propisima.

(6) Ako vlasnik hrvatskog investicijskog računa ne otkloni utvrđene nepravilnosti u roku iz stavka 5. ovoga članka, odnosno ako ne otkaže ugovor o hrvatskom investicijskom računu, ovlašteni posrednik dužan je otkazati ugovor o hrvatskom investicijskom računu, u kojem slučaju taj račun prestaje biti hrvatski investicijski račun u smislu ovoga Zakona te se smatra da je došlo do isplate vlasnika hrvatskog investicijskog računa. 

(7) U slučaju zatvaranja hrvatskog investicijskog računa, novčana sredstva evidentirana na hrvatskom investicijskom računu ovlašteni posrednik dužan je isplatiti na transakcijski račun za isplatu određen u ugovoru o hrvatskom investicijskom računu ili na drugi račun vlasnika hrvatskog investicijskog račina koji naknadno isti odredi. Financijski instrumenti koji se nalaze na hrvatskom investicijskom računu se, ovisno o uputi vlasnika hrvatskog investicijskog računa, ili unovčavaju ili prenose na odgovarajući račun vlasnika izvan režima hrvatskog investicijskog računa. Ako isplata ili prijenos nisu mogući zbog razloga koji proizlaze iz okolnosti koje se odnose na vlasnika hrvatskog investicijskog računa, ovlašteni posrednik dužan je imovinu evidentirati i čuvati do trenutka njezina prijenosa ili isplate sukladno zakonu i ugovornom odnosu.

(8) U slučaju iz stavka 2. ovoga članka, ovlašteni posrednik dužan je bez odgode, a najkasnije u roku od dva radna dana obavijestiti voditelja registra o otkazu ugovora o hrvatskom investicijskom računu. 

[bookmark: _Toc225357220]Zalaganje, pljenidba i ovrha hrvatskog investicijskog računa
[bookmark: _Toc223082745][bookmark: _Toc225357221]Članak 16. 

Imovina evidentirana na hrvatskom investicijskom računu može biti predmetom ovrhe, prisilnog ili dobrovoljnog zalaganja odnosno zasnivanja založnog prava, drugih tereta ili kreditiranja nastalih voljom vlasnika hrvatskog investicijskog računa, u mjeri i na način kako je to uređeno posebnim propisima kojima se uređuje prisilno ostvarenje tražbina na temelju ovršnih i vjerodostojnih isprava i propisa kojima se uređuje pravo vlasništva i druga stvarna prava. 

[bookmark: _Toc225357222]Nasljeđivanje imovine evidentirane na hrvatskom investicijskom računu
[bookmark: _Toc225357223]Članak 17.

(1) Nakon što u Registru hrvatskih investicijskih računa putem sustava razmjene informacija s državnim maticama bude evidentiran podatak o smrti vlasnika hrvatskog investicijskog računa, ovlašteni posrednik je dužan hrvatski investicijski račun, po dovršetku naloga u tijeku i izvršenju transakcija propisanih ovim Zakonom uključujući pri tome i obvezne korporativne akcije, naplata dividendi i obračun poreza, onemogućiti izvršavanje novih transakcija i raspolaganje imovinom evidentiranom na hrvatskom investicijskom računu do dostave pravomoćnog rješenja o nasljeđivanju ili druge odgovarajuće isprave nadležnog tijela. 

(2) Iznimno od stavka 1. ovoga članka, ovlašteni posrednik može izvršavati transakcije na temelju naloga skrbnika ostavine imenovanog sukladno propisima kojima se uređuje nasljeđivanje, ako su takve transakcije potrebne radi očuvanja vrijednosti ili zaštite imovine evidentirane na hrvatskom investicijskom računu.

(3) Ovlašteni posrednik po zaprimanju pravomoćnog rješenja o nasljeđivanju, zatvorit će hrvatski investicijski račun koji glasi na preminulog vlasnika hrvatskog investicijskog računa, a s imovinom na hrvatskom investicijskom računu ovlašteni posrednik postupit će sukladno navedenom u pravomoćnom rješenju o nasljeđivanju. 

[bookmark: _Toc225357225]Prijenos upravljanja hrvatskog investicijskog računa na novog ovlaštenog posrednika 
Članak 18. 

(1) Vlasnik hrvatskog investicijskog računa može, u skladu s uvjetima propisanima ovim Zakonom, prenijeti upravljanje nad svojim hrvatskim investicijskim računom na drugog ovlaštenog posrednika.

(2) Prijenos upravljanja hrvatskim investicijskim računom provodi se na temelju ugovora o hrvatskom investicijskom računu sklopljenog između vlasnika hrvatskog investicijskog računa s novim ovlaštenim posrednikom i zahtjeva o prijenosu prava upravljanja hrvatskim investicijskim računom koji potpisuje vlasnik hrvatskog investicijskog računa.

(3) Najkasnije sljedeći radni dan od dana potpisivanja ugovora o hrvatskom investicijskom računu iz stavka 2. ovoga članka, novi ovlašteni posrednik postojećeg ovlaštenog posrednika obavještava o namjeri vlasnika hrvatskog investicijskog računa da se izvrši prijenos upravljanja hrvatskog investicijskog računa na novog ovlaštenog posrednika te mu dostavlja podatke potrebne za prijenos uključujući potvrđeni zahtjev vlasnika hrvatskog investicijskog računa za prijenosom, OIB vlasnika, identifikaciju hrvatskog investicijskog računa u Registru hrvatskih investicijskih računa, identifikacijske podatke postojećeg i novog ovlaštenog posrednika, datum zahtjeva i drugo. 

(4) Najkasnije u roku od tri radna dana od dana dostave podataka iz stavka 3. ovoga članka, novi ovlašteni posrednik dostavlja zahtjev o prijenosu prava upravljanja hrvatskim investicijskim računom voditelju registra radi upisa promjene ovlaštenoga posrednika u Registru hrvatskih investicijskih računa te mu dostavlja podatke potrebne za prijenos uključujući potvrđeni zahtjev vlasnika hrvatskog investicijskog računa za prijenosom, OIB vlasnika, identifikaciju hrvatskog investicijskog računa u Registru hrvatskih investicijskih računa, identifikacijske podatke postojećeg i novog ovlaštenog posrednika, datum zahtjeva i drugo. 

(5) Dostava ugovora o hrvatskom investicijskom računu iz stavka 2. ovoga članka obavlja se ugovorenim načinom komunikacije između vlasnika hrvatskog investicijskog računa i ovlaštenog posrednika.  

(6) Na postupak prijenosa upravljanja hrvatskog investicijskog računa na novog ovlaštenog posrednika primjenjuju se, na odgovarajući način, postupci i uvjeti za otvaranje hrvatskog investicijskog računa propisani ovim Zakonom, uz uvjet da je od dana otvaranja hrvatskog investicijskog računa ili dana posljednjeg prijenosa hrvatskog investicijskog računa na drugog ovlaštenog posrednika proteklo najmanje godinu dana, pri čemu se ograničenje od godinu dana ne primjenjuje ako je ovlašteni posrednih prestao pružati uslugu hrvatskog investicijskog računa ili izgubio odobrenje za rad.

(7) Postojeći ovlašteni posrednik dužan je: 
a) u roku od pet radnih dana od dana dostave obavijesti iz stavka 3. ovoga članka novom ovlaštenom posredniku dostaviti nužne podatke i dokumentaciju potrebne za nastavak vođenja hrvatskog investicijskog računa bez prekida, uključujući:
1.  podatke o hrvatskom investicijskom računu
2.  stanje sredstava na hrvatskom investicijskom računu (novčanih sredstava i financijskih instrumenata) na dan dostave obavijesti iz stavka 3. ovoga članka te otvorene naloge i nedovršene namire uključujući i sve standardne instrukcije za namiru
3.  kumulativne i godišnje iznose uplata i isplata s hrvatskog investicijskog računa 
4.  podatke potrebne za nastavak poreznog praćenja hrvatskog investicijskog računa i izvršavanje poreznih obveza propisanih ovim Zakonom i poreznim propisima, uključujući podatke o kumulativnim uplatama, isplatama i drugim evidencijama koje utječu na porezni tretman računa
5. podatke o otvorenim korporativnim akcijama, rezervacijama, ograničenjima i drugim statusima koji mogu utjecati na upravljanje imovinom
6. druge podatke i dokumentaciju koji su objektivno nužni za nastavak vođenja, raspolaganja ili ostvarivanja prava iz pojedinog financijskog instrumenta odnosno druge imovine evidentirane na hrvatskom investicijskom računu
b) u roku od 30 radnih dana od dana dostave obavijesti iz stavka 3. ovoga članka provesti prijenos svih novčanih sredstava i svih prenosivih financijskih instrumenata ili, ako novi ovlašteni posrednik zbog modela pružanja usluge ili tehničkih odnosno ograničenja vezanih za pohranu i administriranje financijskih instrumenata ne prihvaća prijenos pojedinih ili svih financijskih instrumenata, prijenos novčanih sredstava ostvarenih njihovim unovčenjem na novoodabranog pružatelja, u skladu s pravilima mjerodavnih sustava, uključujući pravila središnjeg depozitorija sa sjedištem u Republici Hrvatskoj i pravila stranih skrbnika i središnjih depozitorija izvan Republike Hrvatske.

(8) Podaci i dokumentacija iz stavka 7. ovoga članka razmjenjuju se putem zaštićenog komunikacijskog kanala, uz odgovarajuću autentifikaciju sudionika. Ovlašteni posrednici dužni su voditi evidenciju o razmijenjenim podacima i dokumentaciji iz stavka 7. ovoga članka te bez odgode ispraviti netočne ili nepotpune podatke o kojima saznaju tijekom ili nakon provedbe prijenosa hrvatskog investicijskog računa.

(9) Unovčenje financijskih instrumenata i prijenosa tako ostvarenih novčanih sredstava iz stavka 7. točke b) ovoga članka novom ovlaštenom posredniku ne smatra se isplatom vlasniku hrvatskog investicijskog računa niti porezno relevantnim događajem, pod uvjetom da sredstva ostaju evidentirana na hrvatskom investicijskom računu.

(10) U slučaju prijenosa upravljanja hrvatskog investicijskog računa na novog ovlaštenog posrednika iz ovoga članka, prijenos financijskih instrumenata dematerijaliziranih u središnjem depozitoriju sa sjedištem u Republici Hrvatskoj provodi se sukladno pravilima toga depozitorija između računa postojećeg i novog ovlaštenog posrednika koji se vode vezano za pomoćnu uslugu pohrane i administriranja financijskih instrumenata za račun klijenta kako je propisano zakonom kojim se uređuje tržište kapitala dok se prijenos financijskih instrumenata koji se vode kod drugih skrbnika ili središnjih depozitorija provodi prema pravilima mjerodavnih sustava i ugovornih aranžmana.

(11) Novi ovlašteni posrednik, po zaprimanju podataka iz stavka 7. točke a) ovoga članka i dovršetku prijenosa imovine iz stavka 7. točke b) ovoga članka, dužan je u roku od pet radnih dana provesti uskladu (rekoncilijaciju) stanja sredstava na hrvatskom investicijskom računu (podataka i imovine) te o uspješnom preuzimanju i eventualnim ispravcima obavijestiti vlasnika hrvatskog investicijskog računa i postojećeg ovlaštenog posrednika.

(12) Ako pojedini financijski instrument nije moguće prenijeti u roku iz stavka 7. točke b) ovoga članka zbog ograničenja trećih osoba, regulatornih ograničenja, sankcija ili drugih objektivnih razloga, postojeći ovlašteni posrednik vodi takvu imovinu odvojeno do ispunjenja uvjeta za prijenos, a, na izričit zahtjev vlasnika hrvatskog investicijskog računa, takva se imovina može isključiti iz hrvatskog investicijskog računa i prenijeti izvan hrvatskog investicijskog računa, pri čemu se takvo postupanje neće smatrati isplatom u smislu ovoga Zakona.

(13) Naknade ovlaštenog posrednika u vezi s prijenosom vođenja hrvatskog investicijskog računa mogu se zaračunati samo u visini stvarnih i razmjernih troškova nastalih provedbom prijenosa, a zabranjeno je ugovarati naknade, uvjete ili prakse kojima se onemogućuje ili otežava prijenos upravljanja hrvatskim investicijskim računom.

(14) Postojeći ovlašteni posrednik odgovoran je za točnost podataka koje dostavlja novom ovlaštenom posredniku te je, ako naknadno utvrdi netočnost ili nepotpunost dostavljenih podataka, dužan bez nepotrebnog odgađanja izvršiti njihov ispravak i o tome obavijestiti novog ovlaštenog posrednika. Novi ovlašteni posrednik dužan je bez nepotrebnog odgađanja uskladiti zaprimljene podatke s ispravljenim podacima te o izvršenom usklađenju obavijestiti vlasnika hrvatskog investicijskog računa.

(15) Ugovor o hrvatskom investicijskom računu između vlasnika hrvatskog investicijskog računa i ovlaštenog posrednika prestaje danom kada novi ovlašteni posrednik pisanim putem obavijesti ovlaštenog posrednika i vlasnika hrvatskog investicijskog računa da je:
a) dovršen prijenos podataka i sredstava sukladno stavku 7. ovoga članka te
b) uspješno provedena usklada (rekoncilijacija) iz stavka 11. ovoga članka.

(16) Ako dio imovine privremeno nije prenosiv sukladno stavku 12. ovoga članka, ugovor o hrvatskom investicijskom računu prestaje u odnosu na prenesenu imovinu, dok za neprenesenu imovinu ostaje na snazi do završetka prijenosa ili do isključenja te imovine iz hrvatskog investicijskog računa na zahtjev vlasnika hrvatskog investicijskog računa pri čemu se privremeno vođenje neprenosive imovine kod postojećeg ovlaštenog posrednik ne smatra postojanjem drugog ili dodatnog hrvatskog investicijskog računa, već takva imovina ostaje sastavnim dijelom istog hrvatskog investicijskog računa koji je evidentiran u Registru hrvatskih investicijskih računa kod novog ovlaštenog posrednika.

(17) Voditelj registra osigurat će svojom uputom postupak registracije prijenosa upravljanja hrvatskog investicijskog računa u skladu sa stavkom 15. ovoga članka. 

(18) Postojeći i novi ovlašteni posrednik dužni su poduzeti sve razumne i primjerene mjere radi zaštite interesa vlasnika hrvatskog investicijskog računa i smanjenja mogućnosti nastanka štete u postupku prijenosa hrvatskog investicijskog računa. 

[bookmark: _Toc225357228]Registar hrvatskih investicijskih računa 
[bookmark: _Toc225357229]Članak 19. 

(1) Registar hrvatskih investicijskih računa uspostavlja se i vodi radi vođenja jedinstvene evidencije hrvatskih investicijskih računa, sprječavanja istodobnog postojanja više aktivnih hrvatskih investicijskih računa iste osobe, provjere i primjene ograničenja uplata propisanih ovim Zakonom, evidentiranja otvaranja, zatvaranja i prijenosa hrvatskih investicijskih računa te provedbe nadzornih i poreznih zadaća propisanih ovim Zakonom.

(2) Podaci iz stavka 3. ovoga članka evidentirani u Registru hrvatskih investicijskih računa su evidencijske naravi, ne predstavljaju evidenciju koja se vodi vezano za pomoćnu uslugu pohrane i administriranja financijskih instrumenata za račun klijenta kako je propisano zakonom kojim se uređuje tržište kapitala niti knjigovodstvenu evidenciju financijskih instrumenata te Registar hrvatskih investicijskih računa ne vodi podatke o pojedinačnim transakcijama, nalozima, promjenama stanja financijskih instrumenata niti druge podatke koji se vode u evidencijama ovlaštenih posrednika ili u sustavima skrbnika.

(3) U Registar hrvatskih investicijskih računa se upisuju sljedeći podaci:
a) OIB vlasnika hrvatskog investicijskog računa
b) identifikator hrvatskog investicijskog računa koji dodjeljuje voditelj registra
c) naziv i OIB ovlaštenog posrednika
d) datum otvaranja i zatvaranja hrvatskog investicijskog računa
e) podatak da vlasnika hrvatskog investicijskog računa zastupa zakonski zastupnik ili skrbnik 
f) [bookmark: _Hlk224314890]kumulativni životni iznos uplata na hrvatski investicijski račun
g) kumulativni životni iznos isplata vlasniku s hrvatskog investicijskog računa
h) godišnje agregirano stanje sredstava na hrvatskom investicijskom računu na dan 31. prosinca.

(4) Ovlašteni posrednik dužan je voditelju registra dostaviti podatke potrebne za upis u Registar hrvatskih investicijskih računa:
a) najkasnije u roku od tri radna dana od dana zaprimanja zahtjeva za otvaranje ili zatvaranje hrvatskog investicijskog računa 
b) kod promjene ovlaštenog posrednika u rokovima propisanima u članku 18. ovoga Zakona
c) najkasnije deset dana nakon proteka svakog kvartala u svrhu ažuriranja podataka iz stavka 3. točaka f) i g) ovoga članka
d) do 31. siječnja tekuće godine, agregirani podatak o stanju sredstava iz stavka 3. točke h) ovoga članka, za prethodnu godinu.

(5) Ovlašteni posrednik koji započinje postupak otvaranja hrvatskog investicijskog računa za fizičku osobu može tražiti, uz prethodnu identifikaciju fizičke osobe za koju otvara hrvatski investicijski račun, sljedeće podatke iz Registra hrvatskih investicijskih računa:
a) postoji li za tu osobu otvoren hrvatski investicijski račun kod ovlaštenog posrednika
b) identitet toga ovlaštenog posrednika.

(6) U slučaju prijenosa upravljanja hrvatskim investicijskim računom iz članka 18. ovoga Zakona, novi ovlašteni posrednik može, nakon identifikacije vlasnika i zaprimanja njegova zahtjeva za prijenos, dobiti iz Registra hrvatskih investicijskih računa podatke potrebne za provedbu prijenosa uključujući iznos iskorištenog i raspoloživog kumulativnog prostora za uplatu.

(7) U slučaju nastupa okolnosti iz članka 15. stavaka 2. i 8. ovoga Zakona, voditelj registra će, bez odgode, a najkasnije u roku od dva radna dana, otkaz ugovora o hrvatskom investicijskom računu zabilježiti u Registru hrvatskih investicijskih računa.

(8) U slučaju nastupa okolnosti iz članka 15. stavka 2. podstavaka 1. i 3. ovoga Zakona, voditelj registra će bez odgode, a najkasnije u roku od dva radna dana, brisati hrvatski investicijski račun iz Registra hrvatskog investicijskog računa. 

(9) Voditelj registra je voditelj obrade osobnih podataka sadržanih u Registru hrvatskih investicijskih računa te obrađuje podatke u svrhu uspostave i vođenja jedinstvene evidencije hrvatskih investicijskih računa, provjere ispunjavanja uvjeta i ograničenja propisanih ovim Zakonom, omogućavanja prijenosa upravljanja hrvatskim investicijskim računom, statističke obrade podataka o hrvatskim investicijskim računima te provedbe nadzora i drugih zadaća nadležnih tijela propisanih ovim Zakonom, a isti se mogu obrađivati samo u opsegu koji je nužan za ostvarivanje navedenih svrha. Voditelj registra podatke obrađuje isključivo u svrhe propisane ovim Zakonom, uz primjenu odgovarajućih tehničkih i organizacijskih mjera zaštite podataka. 

(10) Osobnim podacima iz Registra hrvatskih investicijskih računa mogu pristupati ovlašteni posrednici, Agencija, Porezna uprava i druga nadležna tijela samo u opsegu u kojem su ti podaci nužni za izvršavanje njihovih poslova i ovlasti propisanih ovim Zakonom, a čuvaju se deset godina od dana zatvaranja hrvatskog investicijskog računa, nakon čega se arhiviraju sukladno posebnim propisima. Iznimno od navedenog roka, OIB vlasnika, kumulativni iznos uplata i datum zatvaranja hrvatskog investicijskog računa čuvaju se dok je to potrebno radi primjene ograničenja kumulativnog iznosa uplata iz članka 8. ovoga Zakona.

(11) Voditelj registra će svojom uputom detaljnije urediti oblik, strukturu i način dostave podataka iz ovoga članka, zahtjeve autentifikacije, upravljanja ovlastima, zaštite podataka u prijenosu i mirovanju, vođenja zapisa pristupa, sigurnosnog testiranja, kontinuiteta poslovanja i postupanja kod sigurnosnog incidenta, odnosno postupanje u slučaju tehničkih poteškoća te ostala pitanja potrebna za funkcioniranje Registra hrvatskih investicijskih računa.

Način pružanja usluga vođenja hrvatskih investicijskih računa od strane pojedinih ovlaštenih posrednika 
[bookmark: _Toc225357231]Članak 20.

(1) Kreditna institucija i investicijsko društvo može biti ovlašteni posrednik u skladu s odredbama ovoga Zakona ako uslugu vođenja hrvatskih investicijskih računa pruža na jedan ili oba od sljedećih načina:
a) kao uslugu povezanu s pohranom i administriranjem te izvršavanjem naloga za klijenta te ako ima odobrenje za:
1. zaprimanje i prijenos naloga
2. izvršenje naloga za račun klijenta i
3. pohranu i administriranje financijskih instrumenata za račun klijenata
b) u obliku individualnog upravljanja portfeljem, sukladno članku 12. ovoga Zakona.

[bookmark: _Hlk239093476](2) Društvo za upravljanje otvorenim investicijskim fondovima s javnom ponudom ili društvo za upravljanje alternativnim investicijskim fondovima koja nemaju odobrenje za izvršenje naloga niti odobrenje za pohranu i administriranje financijskih instrumenata za klijenta može pružati uslugu vođenja hrvatskog investicijskog računa isključivo u obliku individualnog upravljanja portfeljem, sukladno članku 12. ovoga Zakona, putem treće ovlaštene osobe koju odabere vlasnik hrvatskog investicijskog  računa ili koja je ugovorom određena kao skrbnik računa.

(3) U slučajevima iz stavka 2. ovoga članka, društvo za upravljanje otvorenim investicijskim fondovima s javnom ponudom odnosno društvo za upravljanje alternativnim investicijskim fondovima ima ovlast ulaganja imovine na temelju mandata za upravljanje portfeljem, ali ne smije imati samostalni pristup sredstvima niti samostalno držati imovinu. 

(4) Stavak 3. ovoga članka se na odgovarajući način primjenjuje na kreditne institucije i investicijska društva koja pružaju uslugu vođenja hrvatskog investicijskog računa isključivo u obliku individualnog upravljanja portfeljem, a nemaju odgovarajuće odobrenje za pohranu i administriranje financijskih instrumenata za račun klijenata. 

(5) Ako se hrvatski investicijski račun vodi na način pružanja usluge upravljanja portfeljem iz članka 12. stavka 2. točke b) ovoga Zakona, vođenje hrvatskog investicijskog računa smatra se sastavnim dijelom te usluge i ne predstavlja zabranjeno vezivanje proizvoda. Isto se na odgovarajući način primjenjuje i na druge investicijske usluge iz članka 12. stavka 2. ovoga Zakona kada je vođenje hrvatskog investicijskog računa nužno povezano s pružanjem takve usluge.

(6) Ovlašteni posrednik mora imati trajan poslovni nastan u Republici Hrvatskoj. 

(7) Iznimno od stavka 6. ovoga članka, pravna osoba sa sjedištem u drugoj državi članici Europske unije može biti ovlašteni posrednik i pružati uslugu vođenja hrvatskog investicijskog računa u Republici Hrvatskoj putem podružnice ako je u matičnoj državi ovlaštena za pružanje usluga iz stavaka 1. do 3. ovoga članka i ako je o pružanju tih usluga obavijestila Agenciju u skladu s propisima o prekograničnom pružanju investicijskih usluga, uključujući i usluge upravljanja portfeljem kada ih pružaju društvo za upravljanje otvorenim investicijskim fondovima s javnom ponudom ili društvo za upravljanje alternativnim investicijskim fondovima iz druge države članice. 

(8) Iznimno od stavaka 6. i 7. ovoga članka, pravna osoba sa sjedištem u drugoj državi članici Europske unije može biti ovlašteni posrednik i izravno, bez podružnice, pružati uslugu vođenja hrvatskog investicijskog računa u Republici Hrvatskoj ako je u matičnoj državi ovlaštena za pružanje usluga iz stavaka 1. do 3. ovoga članka i ako je o pružanju tih usluga obavijestila Agenciju u skladu s propisima o prekograničnom pružanju investicijskih usluga, uključujući i usluge upravljanja portfeljem kada ih pružaju društvo za upravljanje otvorenim investicijskim fondovima s javnom ponudom ili društvo za upravljanje alternativnim investicijskim fondovima iz druge države članice, ali mora u Republici Hrvatskoj imati opunomoćenika sukladno propisu kojim se uređuje odnosi između poreznih obveznika i poreznih tijela koja primjenjuju propise o porezima i drugim javnim davanjima.  

Pravila postupanja ovlaštenih posrednika prilikom vođenja hrvatskih investicijskih računa
Članak 21.

(1) Ovlašteni posrednik ne smije odobravati zajmove vlasniku hrvatskog investicijskog računa u svrhu uplata na hrvatski investicijski račun niti radi financiranja stjecanja financijskih instrumenata ili izvršenja transakcija. 

(2) Iznimno od stavka 1. ovoga članka, dopušteno je isključivo kratkoročno tehničko financiranje potrebno za poravnanje transakcija, namiru ili ispunjenje obveza iz skrbničkog lanca pod uvjetom da se takvo financiranje u cijelosti podmiri sredstvima vlasniku hrvatskog investicijskog računa bez povećanja njegova neto doprinosa na hrvatskom investicijskom računu i bez stvaranja kreditne izloženosti koja služi stjecanju novih financijskih instrumenata.

(3) Ovlašteni posrednik dužan je voditi imovinu vlasnika hrvatskog investicijskog računa odvojeno u svojim internim evidencijama od imovine tog vlasnika hrvatskog investicijskog računa koja se vodi na drugim investicijskim računima, kao i od imovine ostalih klijenata.

(4) Financijski instrumenti koji su sastavni dio imovine hrvatskog investicijskog računa ne smiju se voditi ni na jednom drugom računu tog vlasnika hrvatskog investicijskog računa u središnjem depozitoriju, već isključivo na  računima ovlaštenog posrednika koje on vodi vezano za pomoćnu uslugu pohrane i administriranja financijskih instrumenata za račun klijenta ili trećeg ovlaštenog skrbnika.

(5) Financijski instrumenti koji su sastavni dio imovine hrvatskog investicijskog računa mogu od strane ovlaštenog posrednika ili trećeg ovlaštenog skrbnika odnosno treće ovlaštene osobe biti pohranjeni na  računima kod središnjeg depozitorija sa sjedištem u Republici Hrvatskoj koji se vode vezano za pomoćnu uslugu pohrane i administriranja financijskih instrumenata za račun klijenta, domaćih i inozemnih skrbnika ili središnjih depozitorija, sukladno propisima koji uređuju tržište kapitala.

(6) Ovlašteni posrednik dužan je uspostaviti i održavati informacijski sustav koji omogućuje vođenje hrvatskog investicijskog računa i ispunjavanje obveza propisanih ovim Zakonom, uključujući razmjenu podataka s Registrom hrvatskih investicijskih računa.

(7) Ovlašteni posrednik dužan je za svakog vlasnika hrvatskog investicijskog računa voditi odvojenu evidenciju cjelokupne imovine na hrvatskom investicijskom računu, evidenciju svih uplata, isplata, priljeva i odljeva s novčanog računa hrvatskog investicijskog računa, evidenciju podataka o stjecanju i otuđenju financijskih instrumenata, evidenciju isplaćenih troškova i naknada te evidenciju obračunatog i plaćenog poreza na dohodak u vezi s imovinom evidentiranom na hrvatskom investicijskom računu te omogućiti uskladu stanja sredstava na hrvatskom investicijskom računu po pojedinom vlasniku hrvatskog investicijskog računa.

(8) Podaci i dokumentacija iz stavka 7. ovoga članka čuvaju se u rokovima propisanim ovim Zakonom i posebnim propisima kojima se uređuju tržište kapitala, porezi te sprječavanje pranja novca i financiranja terorizma, ovisno o svrsi za koju se pojedini podaci i dokumentacija obrađuju. 

(9) Osobni podaci sadržani u evidencijama iz stavka 7. ovoga članka obrađuju se u svrhu vođenja hrvatskog investicijskog računa, izvršavanja obveza ovlaštenog posrednika propisanih ovim Zakonom, ispunjavanja poreznih obveza te omogućavanja nadzora nad primjenom ovoga Zakona.

(10) Ovlašteni posrednik može obavljanje pojedinih funkcija izdvojiti na treću osobu u skladu s propisom kojim se uređuje rad i poslovanje subjekata na tržištu kapitala, pri čemu ovlašteni posrednik ostaje odgovoran za pravilno izvršenje svih funkcija te mora osigurati da Agencija i Porezna uprava imaju pravo dobiti podatke nužne za provedbu nadzora izvršenja obveza sukladno ovom Zakonu, odnosno poreznim propisima uz usklađenost s propisima kojima se uređuje zaštita osobnih podataka.

(11) Ako ovlašteni posrednik izdvoji pojedine funkcije povezane s vođenjem hrvatskog investicijskog računa, dužan je osigurati da izdvajanje funkcija ne ograničava obavljanje nadzornih i poreznih zadaća propisanih ovim Zakonom. Ovlašteni posrednik dužan je, na zahtjev Agencije odnosno Porezne uprave, osigurati dostavu podataka potrebnih za obavljanje poslova iz njihove nadležnosti. Dostava podataka ograničava se na podatke potrebne za konkretnu svrhu te se obavlja na zaštićen način, uz evidentiranje dostave.

(12) Kada se na hrvatskom investicijskom računu vode udjeli u UCITS fondovima koji se ne vode u središnjem depozitoriju, u registar u kojem se evidentira vlasnik takvih udjela upisuje se ovlašteni posrednik za račun vlasnika hrvatskih investicijskog računa. 

[bookmark: _Toc225357232]Prestanak pružanja usluge vođenja hrvatskog investicijskog računa 
[bookmark: _Toc225357233]Članak 22.

(1) Ovlašteni posrednik dužan je bez odgode, a najkasnije u roku od osam dana od dana saznanja o nastanku tih okolnosti, pisanim putem obavijestiti Agenciju o svim činjenicama i okolnostima iz kojih proizlazi da više ne ispunjava uvjete ovlaštenog posrednika ili da je prestao pružati uslugu vođenja hrvatskih investicijskih računa.

(2) Ovlašteni posrednik koji je, sukladno stavku 1. ovoga članka, obavijestio Agenciju u istom će roku putem ugovorenog trajnog medija na način koji omogućuje dokazivanje dostave ili upućivanja obavijesti, obavijestiti i vlasnike hrvatskih investicijskih računa za koje pruža uslugu vođenja hrvatskog investicijskog računa o tome da više neće pružati uslugu vođenja hrvatskog investicijskog računa, i od dana upućivanja takve obavijesti više ne smije:
a) sklapati nove ugovore o hrvatskom investicijskom računu
b) primati uplate vlasnika hrvatskog investicijskog računa
c) trgovati financijskim instrumentima na hrvatskom investicijskom računu, osim onoga što je nužno da dovrši transakcije koje su u tijeku prijenosa hrvatskog investicijskog računa drugom ovlaštenom posredniku ili postupanja po izričitoj uputi vlasnika hrvatskog investicijskog računa radi unovčenja financijskih instrumenata evidentiranih na računu.

(3) U slučaju okolnosti iz stavaka 1. i 2. ovoga članka, ovlašteni posrednik dužan je poduzeti sve razumne i primjerene mjere radi zaštite interesa vlasnika hrvatskog investicijskog računa i smanjenja mogućnosti nastanka štete. 

(4) U slučaju da vlasnik hrvatskog investicijskog računa odluči prenijeti hrvatski investicijski račun na drugog ovlaštenog posrednika, ovlašteni posrednik dužan je postupiti u skladu s člankom 18. ovoga Zakona te u rokovima iz tog članka.

[bookmark: _Toc225357234][bookmark: _Hlk218344860]Popis ovlaštenih posrednika koji pružaju uslugu vođenja hrvatskog investicijskog računa
[bookmark: _Toc225357235]Članak 23.

(1) Agencija na svojim internetskim stranicama javno objavljuje Popis ovlaštenih posrednika koji pružaju uslugu vođenja hrvatskog investicijskog računa (u daljnjem tekstu: Popis). 

(2) Uslugu vođenja hrvatskog investicijskog računa smije pružati samo ovlašteni posrednik koji je na Popisu te s pružanjem usluge vođenja hrvatskog investicijskog računa može započeti tek nakon što je naveden na Popisu.

(3) Agencija će na Popis uvrstiti svakog ovlaštenog posrednika koji podnese uredan zahtjev i ispunjava sljedeće uvjete:
a) posjeduje odgovarajuće odobrenje sukladno članku 20. ovoga Zakona za investicijske usluge koje namjerava obavljati
b) ima trajan poslovni nastan u Republici Hrvatskoj ili podružnicu ili pruža usluge vođenja hrvatskog investicijskog računa temeljem slobode pružanja usluga u skladu s ovim Zakonom i propisima o prekograničnom pružanju investicijskih usluga u skladu s člankom 20. stavkom 8. ovoga Zakona
c) ispunjava minimalne organizacijske i tehničke pretpostavke za vođenje hrvatskog investicijskog računa, uključujući informacijski sustav i evidencije iz ovoga Zakona
d) podnese zahtjev s propisanim sadržajem i prilozima.

(4) Ako Agencija utvrdi da su uvjeti iz stavka 3. ovoga članka ispunjeni, Agencija podnositelja zahtjeva uvrštava na Popis, najkasnije u roku od 30 dana od dana podnošenja urednog zahtjeva te o tome obavještava podnositelja zahtjeva. 

(5) Ako Agencija utvrdi da uvjeti iz stavka 3. ovoga članka nisu ispunjeni, Agencija donosi rješenje o odbijanju upisa protiv kojega žalba nije dopuštena, ali se može pokrenuti upravni spor.

(6) Na Popisu Agencija objavljuje sljedeće podatke: 
a) tvrtka/naziv, sjedište i OIB ovlaštenog posrednika
b) datum upisa i status (aktivan/obustavljen/brisanje u tijeku)
c) opseg ovlaštenja za pružanje usluge vođenja hrvatskog investicijskog računa
d) naznaka postoji li podružnica za subjekte iz drugih država članica, s adresom podružnice
e) ako pruža usluge vođenja hrvatskog investicijskog računa temeljem slobode pružanja usluge, podatak o opunomoćeniku iz članka 20. stavka 8. ovoga Zakona, u opsegu nužnom za njegovu identifikaciju i kontakt.

(7) Agencija obrađuje podatke iz ovoga članka u svojstvu voditelja obrade isključivo u svrhe vođenja Popisa i nadzora nad primjenom ovoga Zakona, uz primjenu propisa o zaštiti osobnih podataka pri čemu podaci koji nisu propisani u stavku 6. ovoga članka nisu javni te se obrađuju isključivo u opsegu nužnom za vođenje Popisa i provedbu nadzornih ovlasti Agencije.

(8) Agencija će donijeti rješenje o brisanju ovlaštenog posrednika s Popisa u sljedećim slučajevima:
a) ako zaprimi pisanu obavijest ovlaštenog posrednika da prestaje s pružanjem usluge vođenja hrvatskog investicijskog računa
b) ako u nadzoru utvrdi da ovlašteni posrednik više ne ispunjava uvjete za ovlaštenog posrednika. 

(9) Agencija može donijeti rješenje o brisanju ovlaštenog posrednika s Popisa ako utvrdi da ovlašteni posrednik sustavno i teško krši obveze iz ovoga Zakona, pri čemu se smatra da postoji teža povreda obveza iz ovoga Zakona kada povreda:
a) ugrožava sredstva ili prava vlasnika hrvatskog investicijskog računa ili je izvjesno da će ih ugroziti, ili
b) dovodi ili je izvjesno da će dovesti do netočnog utvrđivanja poreznih obveza ili neopravdane primjene poreznih pogodnosti, ili
c) onemogućuje ili bitno otežava vođenje evidencija, razmjenu podataka ili funkcioniranje Registra hrvatskih investicijskih računa, ili
d) predstavlja ozbiljno ili ponovljeno kršenje organizacijskih, tehničkih ili evidencijskih obveza propisanih ovim Zakonom. 

(10) Smatra se da ovlašteni posrednik sustavno krši obveze iz ovoga Zakona ako:
a) ponovi istu ili istovrsnu tešku povredu u razdoblju od dvije godine od utvrđenja prethodne povrede, ili
b) ne otkloni tešku povredu u roku koji je odredila Agencija, ili
c) unatoč upozorenju Agencije nastavi postupati protivno odredbama ovoga Zakona, ili
d) istodobno počini više teških povreda koje upućuju na ozbiljne nedostatke u sustavu upravljanja, evidencija ili unutarnjih kontrola.

(11) Protiv rješenja o brisanju iz stavaka 8. i 9. ovoga članka žalba nije dopuštena, ali se može pokrenuti upravni spor.

(12) Podnositelj zahtjeva kojemu je Agencija rješenjem odbila zahtjev za uvrštenjem na Popis odnosno ovlašteni posrednik koji je brisan s Popisa ne smije pružati uslugu vođenja hrvatskih investicijskih računa.

(13) Na ovlaštenog posrednika koji prestaje pružati uslugu vođenja hrvatskog investicijskog računa na odgovarajući način se primjenjuju odredbe članka 22. ovoga Zakona. 

(14) Agencija će pravilnikom detaljnije propisati sadržaj i oblik zahtjeva za uvrštenje na Popis, potrebnu dokumentaciju i izjave, način i rokove ažuriranja podataka, minimalne organizacijske i tehničke pretpostavke za vođenje hrvatskog investicijskog računa, tehničke zahtjeve vođenja i javne objave podataka te oznake statusa upisa.


[bookmark: _Toc225357237]Izvještavanje i evidencija o sredstvima na hrvatskom investicijskom računu
[bookmark: _Toc225357238]Članak 24. 

(1) Ovlašteni posrednik dužan je vlasniku hrvatskog investicijskog računa najmanje jednom godišnje elektroničkom poštom ili drugim ugovorenim načinom komunikacije, dostaviti izvještaj o stanju sredstava na hrvatskom investicijskom računu za prethodnu kalendarsku godinu koji sadrži sljedeće podatke:
a) stanje novčanih sredstava na hrvatskom investicijskom računu na dan 31. prosinca za prethodnu kalendarsku godinu
b) popis, količinu, pojedinačnu i ukupnu vrijednost svih financijskih instrumenata evidentiranih na hrvatskom investicijskom računu na dan 31. prosinca za prethodnu kalendarsku godinu
c) iznos svih uplata i isplata u prethodnoj kalendarskoj godini te iskorišteni iznos limita uplata iz članka 8. ovoga Zakona
d) popis svih transakcija u prethodnoj kalendarskoj godini s pojedinačnim cijenama stjecanja i prodaje i evidentiranim troškovima odnosno naknadama  za svaku transakciju
e) popis svih promjena  na novčanom računu hrvatskog investicijskog računa u prethodnoj kalendarskoj godini. 

(2) Obveza iz stavka 1. ovoga članka može se ispuniti putem izvještaja koje ovlašteni posrednik dostavlja vlasniku hrvatskog investicijskog računa temeljem propisa kojima se uređuje tržište kapitala, pod uvjetom da isti sadrže podatke navedene u stavku 1. ovoga članka. 

(3) Dostavom putem drugog ugovorenog načina komunikacije smatra se i dostava putem elektroničkog korisničkog pretinca, internetske platforme, mobilne aplikacije ili drugog trajnog medija ugovorenog između vlasnika hrvatskog investicijskog računa i ovlaštenog posrednika.

[bookmark: _Toc225357239]Nadzor nad provedbom ovoga Zakona

(1) Agencija je nadležna za nadzor ovlaštenih posrednika i voditelja registra, u okviru njihovih obveza propisanih ovim Zakonom. 

(2) Agencija nadzire:
1. ispunjavanje uvjeta za uvrštenje i ostanak ovlaštenog posrednika na Popisu 
2. postupanje ovlaštenih posrednika pri otvaranju, vođenju, prijenosu i zatvaranju hrvatskih investicijskih računa
3. poštivanje ograničenja uplata i ulaganja te drugih ograničenja propisanih ovim Zakonom
4. vođenje evidencija i točnost, potpunost i pravodobnost podataka koje ovlašteni posrednici dostavljaju voditelju registra, Agenciji i drugim nadležnim tijelima
5. ispunjavanje obveza informiranja vlasnika hrvatskog investicijskog računa
6. postupanje ovlaštenih posrednika u vezi s prijenosom hrvatskog investicijskog računa drugom ovlaštenom posredniku
7. ispunjavanje drugih obveza ovlaštenih posrednika i voditelja registra propisanih ovim Zakonom.

(3) Agencija nadzor iz stavka 1. ovoga članka provodi:
1. neposrednim nadzorom
2. posrednim nadzorom, na temelju podataka, obavijesti, izvještaja i dokumentacije dostavljenih Agenciji ili podataka kojima Agencija ima pristup
3. kontinuiranim praćenjem ispunjavanja uvjeta propisanih ovim Zakonom.

(4) Radi obavljanja nadzora Agencija je ovlaštena od ovlaštenog posrednika, voditelja registra i drugih osoba koje raspolažu podacima potrebnima za provedbu nadzora zahtijevati dostavu podataka, izvještaja, evidencija, poslovne dokumentacije i drugih informacija potrebnih za utvrđivanje činjenica i okolnosti od značaja za provedbu ovoga Zakona, u roku i na način koji odredi Agencija.

(5) Agencija ima pravo neposrednog pristupa podacima iz Registra hrvatskih investicijskih računa u opsegu potrebnom za obavljanje poslova i izvršavanje ovlasti iz ovoga Zakona.

(6) Ovlašteni posrednik i voditelj registra dužni su Agenciji omogućiti obavljanje nadzora te joj na zahtjev omogućiti pristup poslovnim prostorijama, informacijskim sustavima, evidencijama, podacima i dokumentaciji koji se odnose na obavljanje poslova uređenih ovim Zakonom.

(7) Na način provođenja nadzora, ovlasti Agencije u nadzoru, postupak nadzora, obveze subjekata nadzora te čuvanje i korištenje povjerljivih podataka, na odgovarajući način primjenjuju se propisi kojima se uređuje tržište kapitala i rad Agencije, osim ako ovim Zakonom nije drugačije propisano.

(8) Nadzor koji Agencija provodi na temelju ovoga Zakona ne obuhvaća utvrđivanje povreda niti izricanje mjera zbog povreda propisa kojima se uređuje zaštita osobnih podataka.

(9) Ako tijekom nadzora provedenog na temelju ovoga Zakona Agencija utvrdi okolnosti koje upućuju na moguću povredu propisa kojima se uređuje zaštita osobnih podataka, o tome bez odgode obavještava nadležno tijelo za zaštitu osobnih podataka.

Nadzorne mjere
Članak 26.

(1) Ako Agencija u postupku nadzora utvrdi povredu ovoga Zakona ili propisa donesenih na temelju ovoga Zakona, ovlaštena je, uzimajući u obzir prirodu, težinu, trajanje i posljedice utvrđene povrede, rješenjem:
1. naložiti otklanjanje utvrđenih nezakonitosti i nepravilnosti i odrediti rok za njihovo otklanjanje
2. naložiti izmjenu ili dopunu evidencija, kontrola, informacijskih sustava ili drugih organizacijskih mjera povezanih s vođenjem hrvatskih investicijskih računa
3. naložiti ispravak netočnih ili nepotpunih podataka dostavljenih Registru hrvatskih investicijskih računa, Agenciji, Poreznoj upravi ili vlasniku hrvatskog investicijskog računa
4. privremeno zabraniti otvaranje novih hrvatskih investicijskih računa dok se ne otklone utvrđene nezakonitosti ili nepravilnosti
5. naložiti poduzimanje drugih mjera potrebnih radi usklađivanja poslovanja s ovim Zakonom i zaštite vlasnika hrvatskih investicijskih računa.

(2) Ako ovlašteni posrednik više ne ispunjava uvjete za pružanje usluge vođenja hrvatskog investicijskog računa ili ako utvrdi tešku ili ponovljenu povredu obveza iz ovoga Zakona, Agencija može donijeti rješenje o njegovu brisanju s Popisa u skladu s člankom 23. ovoga Zakona.

(3) Protiv nadzornih mjera Agencije iz ovoga članka žalba nije dopuštena, ali se može pokrenuti upravni spor.

Suradnja u svrhu nadzora nad provedbom ovoga Zakona
Članak 27.

(1) Agencija, Porezna uprava, voditelj registra i druga nadležna tijela surađuju i međusobno razmjenjuju podatke i informacije potrebne za provedbu ovoga Zakona, svako u okviru svojega djelokruga i zakonom utvrđenih ovlasti.

(2) Tijela i osobe iz stavka 1. ovoga članka dužni su, na obrazloženi zahtjev Agencije, bez nepotrebnog odgađanja dostaviti podatke i informacije kojima raspolažu, ako su ti podaci potrebni za obavljanje nadzora nad provedbom ovoga Zakona.

(3) Agencija može Poreznoj upravi dostaviti podatke i informacije prikupljene u obavljanju nadzora ako iz njih proizlazi sumnja na nepravilnost koja može utjecati na utvrđivanje, obračun ili naplatu porezne obveze povezane s hrvatskim investicijskim računom.

(4) Porezna uprava može Agenciji dostaviti podatke i informacije kojima raspolaže ako su potrebni radi utvrđivanja ispunjava li ovlašteni posrednik obveze propisane ovim Zakonom, u skladu s propisima kojima se uređuje porezni postupak i zaštita povjerljivih podataka.

(5) Voditelj registra dužan je Agenciji i Poreznoj upravi omogućiti pristup podacima iz Registra hrvatskih investicijskih računa u opsegu potrebnom za obavljanje njihovih zakonom propisanih poslova i izvršavanje njihovih ovlasti.

(6) Ako Agencija u obavljanju poslova iz ovoga Zakona utvrdi činjenice ili okolnosti koje upućuju na moguću povredu propisa iz djelokruga drugog nadležnog tijela, te mu, u skladu sa zakonom i u opsegu potrebnom za izvršavanje njegovih ovlasti, dostaviti raspoložive podatke i dokumentaciju..

(7) Agencija može radi provedbe ovoga Zakona sklapati sporazume o suradnji i razmjeni podataka s tijelima iz stavka 1. ovoga članka.

(8) Razmjena podataka u skladu s ovim člankom ne smatra se odavanjem službene tajne, a Agencija i druga nadležna tijela dužni su čuvati primljene podatke kao povjerljive te ih mogu upotrijebiti isključivo u svrhu za koju su dani,. osim ako je njihova uporaba u druge svrhe dopuštena zakonom.

(9) Razmjena podataka iz ovoga članka provodi se samo u opsegu nužnom za izvršavanje zakonom propisanih ovlasti nadležnih tijela i u skladu s propisima kojima se uređuje zaštita osobnih podataka.

Suradnja s nadležnim tijelima drugih država članica
Članak 28.

(1) Kada uslugu vođenja hrvatskog investicijskog računa pruža ovlašteni posrednik iz druge države članice, Agencija u okviru svojih nadležnosti surađuje s nadležnim tijelom matične države članice tog ovlaštenog posrednika.

(2) Na suradnju, razmjenu informacija, zahtjeve za suradnju i postupanje Agencije prema ovlaštenom posredniku iz druge države članice na odgovarajući se način primjenjuju odredbe propisa kojima se uređuje tržište kapitala, odnosno drugog propisa kojim je uređena djelatnost tog ovlaštenog posrednika te propisa kojima se uređuje zaštita osobnih podataka.

(3) Odredbe ovoga članka ne utječu na ovlasti Agencije koje proizlaze neposredno iz ovoga Zakona u odnosu na ispunjavanje uvjeta za pružanje usluge vođenja hrvatskog investicijskog računa i status ovlaštenog posrednika na Popisu ovlaštenih posrednika.

Naknada za nadzor
Članak 29.

(1) Za obavljanje nadzora na temelju ovoga Zakona ovlašteni posrednici plaćaju Agenciji naknadu za nadzor.

(2) Agencija pravilnikom propisuje visinu, način izračuna, način i rokove plaćanja naknade za nadzor iz stavka 1. ovoga članka.

DIO TREĆI
PREKRŠAJNE ODREDBE

[bookmark: _Toc225357241]Prekršajne odredbe

(1) Novčanom kaznom od 25.000,00 do 250.000,00 eura kaznit će se za prekršaj ovlašteni posrednik kao pravna osoba ako:
1. otvori hrvatski investicijski račun klijentu koji ne ispunjava uvjete iz članka 5. stavka 1. ovoga Zakona
2. otvori hrvatski investicijski račun klijentu koji već ima otvoren hrvatski investicijski račun protivno članku 5. stavku 4. u vezi s člankom 6. stavkom 1. ovoga Zakona
3. nakon sklapanja ugovora o hrvatskom investicijskom računu u korist zainteresirane fizičke osobe ne inicira postupak otvaranja hrvatskog investicijskog računa u skladu s člankom 6. stavkom 4. ovoga Zakona 
4. uloži ili ne vrati u predviđenom roku iznos uplata koji premašuje kumulativni iznos uplata iz članka 8. stavaka 1. i 6. ovoga Zakona, a protivno članku 9. stavku 1. ovoga Zakona
5. uloži ili koristi sredstva iz članka 9. stavka 1. ovoga Zakona za stjecanje financijskih instrumenata na hrvatskom investicijskom računu protivno članku 9. stavku 3. ovoga Zakona
6. u korist hrvatskog investicijskog računa unosi i stječe vrste financijskih instrumenata protivno članku 10. stavku 1. ovoga Zakona
7. tijekom svake kalendarske godine, osim tijekom prve godine od dana otvaranja hrvatskog investicijskog računa u skladu s člankom 10. stavkom 12. ovoga Zakona, ne uloži najmanje 20 % ukupnog iznosa ulaganja u financijske instrumente iz članka 10. stavka 4. ovoga Zakona
8. ne osigura mogućnost vlasniku hrvatskog investicijskog računa da radi usklađenja po svojoj odluci poduzme jednu ili više radnji iz članka 10. stavka 8. ovoga Zakona
9. ulaže na način da su ulaganja koncentrirana protivno članku 10. stavku 9. ovoga Zakona
10. uloži u instrumente izdavatelja sa sjedištem u državi ili teritoriju koji ne omogućuje odgovarajuću razmjenu informacija u porezne svrhe, ili instrument na koji se primjenjuju mjere ograničavanja ili sankcije prema pravu Republike Hrvatske i Europske unije, protivno članku 10. stavku 11. ovoga Zakona 
11. novčana sredstva evidentirana na hrvatskom investicijskom računu koristi u svrhu koja je protivna članku 11. stavcima 1. i 2. ovoga Zakona
12. isplaćuje imovinu s hrvatskog investicijskog računa na račun koji nije račun za isplatu koji je odredio vlasnik hrvatskog investicijskog računa, protivno članku 11. stavku 4. ovoga Zakona
13. ne postupi u roku propisanom u članku 11. stavku 4. ovoga Zakona
14. upravlja hrvatskim investicijskim računom protivno članku 12. stavku 3. ovoga Zakona 
15. ne raskine pisanim putem ugovor o hrvatskom investicijskom računu u slučajevima propisanima člankom 15. stavkom 2. ovoga Zakona 
16. ne obavijesti vlasnika hrvatskog investicijskog računa o potrebi prijenosa upravljanja hrvatskim investicijskim računom drugom ovlaštenom posredniku u roku iz članka 15. stavka 3. ovoga Zakona 
17. nakon evidentiranja podatka o smrti vlasnika hrvatskog investicijskog računa u Registru hrvatskih investicijskih računa nije stavio hrvatski investicijski račun izvan mogućnosti izvršavanja daljnjih transakcija, a po prethodnom dovršetku naloga u tijeku i izvršenju transakcija, odnosno postupio je protivno članku 17. ovoga Zakona 
18. ne provede prijenos upravljanja hrvatskog investicijskog računa u roku iz članka 18. stavka 7. točke b) ovoga Zakona
19. ne provede prijenos upravljanja hrvatskog investicijskog računa u skladu s člankom 18. stavcima 3. do 7. ovoga Zakona 
20. zaračunava naknade protivno članku 18. stavku 13. ovoga Zakona
21. ne dostavi podatke voditelju registra u rokovima i u opsegu  propisanom u članku 19. stavku 4. ovoga Zakona
22. kao društvo za upravljanje pruža usluge vođenja hrvatskog investicijskog računa protivno članku 20. stavcima 2. i 3. ovoga Zakona  
23. odobri zajam vlasniku hrvatskog investicijskog računa u svrhu uplata ili stjecanja financijskih instrumenata na hrvatskom investicijskom računu protivno članku 21. stavku 1. ovoga Zakona 
24. ne obavijesti Agenciju o prestanku ispunjavanja uvjeta ovlaštenog posrednika ili prestanku pružanja usluge u roku iz članka 22. stavka 1. ovoga Zakona
25. ne obavijesti vlasnike hrvatskih investicijskih računa za koje pruža uslugu vođenja hrvatskog investicijskog računa o prestanku pružanja usluge u roku iz članka 22. stavka 1. ovoga Zakona u skladu s člankom 22. stavkom 2. ovoga Zakona, odnosno ako od dana slanja obavijesti postupi protivno članku 22. stavku 2. točkama a), b) ili c) ovoga Zakona
26. ne poduzme sve radnje kako bi spriječio nastanak štete vlasniku hrvatskog investicijskog računa protivno članku 22. stavku 3. ovoga Zakona
27. pruža usluge vođenja hrvatskog investicijskog računa, a nije naveden na Popisu ovlaštenih posrednika protivno članku 23. stavku 2. ovoga Zakona.

(2) Novčanom kaznom od 5.000,00 do 100.000,00 eura kaznit će se za prekršaj ovlašteni posrednik kao pravna osoba ako:
1. ne provjeri u Registru hrvatskih investicijskih računa ima li zainteresirana fizička osoba već otvoren hrvatski investicijski račun prije sklapanja ugovora, protivno članku 6. stavku 1. ovoga Zakona
2. ugovor o hrvatskom investicijskom računu ne sadrži podatke propisane u članku 13. stavku 1. ovoga Zakona
3. ugovorom o hrvatskom investicijskom računu uvjetuje otvaranje računa visinom ili dinamikom uplata, ili ugovornih naknada unaprijed za buduće transakcije, ili uvjetuje raspolaganje imovinom ugovorima po drugoj osnovi, protivno članku 13. stavku 2. ovoga Zakona
4. optereti imovinu na hrvatskom investicijskom računu pravima trećih osoba protivno članku 13. stavku 3. ovoga Zakona
5. ne obavijesti vlasnika hrvatskog investicijskog računa o svim uslugama, financijskim instrumentima i troškovima pri sklapanju ugovora, protivno članku 13. stavku 4. ovoga Zakona
6. informacije nisu dostavljane na trajnom mediju ili nisu istinite, jasne, neobmanjujuće i prikazane na način da vlasnik hrvatskog investicijskog računa ne može razumjeti prirodu i rizike investicijske usluge i financijskog instrumenta, protivno članku 13. stavku 5. ovoga Zakona
7. ne dostavi novom ovlaštenom posredniku propisane podatke i dokumentaciju u roku iz članka 18. stavka 7. točke a) ovoga Zakona ili dostavi netočne podatke protivno članku 18. stavku 14. ovoga Zakona.
8. ne vodi evidencije odvojeno od ostale imovine klijenta, odvojeno od imovine ostalih klijenata ili ih ne vodi u propisanom opsegu, protivno članku 21. stavcima 3., 4. i 7. ovoga Zakona
9. ne uspostavi i ne održava informacijski sustav koji omogućava vođenje hrvatskog investicijskog računa i ne razmjenjuje podatke s Registrom hrvatskih investicijskih računa protivno članku 21. stavku 6. ovoga Zakona
10. ne dostavi najmanje jednom godišnje vlasniku hrvatskog investicijskog računa godišnji izvještaj o stanju sredstava i imovine s propisanim sadržajem, protivno članku 24. ovoga Zakona

(3) Novčanom kaznom od 25.000,00 do 250.000,00 eura kaznit će se za prekršaj podnositelj zahtjeva kao pravna osoba ako, nakon što mu je Agencija odbila zahtjev za uvrštenjem na Popis, protivno članku 23. stavku 10. ovoga Zakona, pruža usluge vođenja hrvatskog investicijskog računa. 

(4) Novčanom kaznom od 500,00 do 5.000,00 eura kaznit će se za prekršaj vlasnik hrvatskog investicijskog računa koji u roku od osam dana ne obavijesti ovlaštenog posrednika o osobnim promjenama koje utječu na mogućnost otvaranja ili vođenja hrvatskog investicijskog računa, protivno članku 13. stavku 1. točki n) ovoga Zakona. 

(5) Novčanom kaznom od 10.000,00 do 100.000,00 eura kaznit će se za prekršaj voditelj registra ako ne uspostavi ili ne vodi Registar hrvatskih investicijskih računa u skladu s člankom 19. stavcima 3., 6. i 7. ovoga Zakona, ili ako ne osigura internim aktima postupak registracije prijenosa upravljanja u skladu s člankom 18. stavkom 17. ovoga Zakona.

(6) Za prekršaje iz stavaka 1., 2. i 3. ovoga članka kaznit će se i odgovorna osoba u pravnoj osobi novčanom kaznom od 1.500,00 do 6.630,00 eura.

[bookmark: _Toc225357243]Nadležno tijelo 
[bookmark: _Toc225357244]Članak 31.

Za prekršaje propisane odredbama ovoga Zakona ovlašteni tužitelj je Agencija.

DIO ČETVRTI
[bookmark: _Toc225357245]PRIJELAZNE I ZAVRŠNE ODREDBE

[bookmark: _Toc225357246]Donošenje provedbenih propisa
[bookmark: _Toc225357247]Članak 32.

(1) Agencija će pravilnike iz članka 23. stavka 14. i članka 29. stavka 2. ovoga Zakona donijeti u roku od tri mjeseca od dana stupanja na snagu ovoga Zakona.

(2) Agencija će Popis ovlaštenih posrednika koji pružaju uslugu vođenja hrvatskog investicijskog računa objaviti na svojim internetskim stranicama sljedeći radni dan nakon utvrđenja prvog urednog podnositelja zahtjeva iz članka 23. stavka 4. ovoga Zakona. 

Donošenje upute voditelja registra
Članak 33.

(1) Voditelj registra će upute iz članka 18. stavka 17. i članka 19. stavka 11. ovoga Zakona donijeti u roku od tri mjeseca od dana stupanja na snagu ovoga Zakona.

(2) Voditelj registra će uspostaviti Registar hrvatskih investicijskih računa iz članka 19. stavka 1. ovoga Zakona u roku od tri mjeseca od dana stupanja na snagu ovoga Zakona. 
[bookmark: _Toc225357248]
Stupanje na snagu
[bookmark: _Toc225357249]Članak 34.  

Ovaj Zakon stupa na snagu osmoga dana od dana objave u „Narodnim novinama“. 


O B R A Z L O Ž E N J E

Uz članak 1. 
Ovim se člankom uređuje predmet Zakona kojim se uspostavlja pravni okvir za hrvatski investicijski račun, uvjeti za njegovo osnivanje, vođenje i zatvaranje te prava i obveze ovlaštenih posrednika, kao i nadležnost Hrvatske agencije za nadzor financijskih usluga i središnjeg depozitorija. 

Uz članak 2. 
Ovim se člankom pobliže određuje značenje pojmova koji se upotrebljavaju u Zakonu.

Uz članak 3. 
Ovim člankom se uređuje da se izrazi koji se koriste u ovom Zakonu, a imaju rodno značenje, odnose jednako na muški i ženski rod.

Uz članak 4. 
Ovim se člankom uređuje supsidijarna primjena propisa koji uređuju tržište kapitala i poslovanje kreditnih institucija u dijelu koji nije uređen ovim Zakonom. 

Uz članak 5. 
Ovim se člankom uređuju značajke hrvatskog investicijskog računa i to na način da isti može otvoriti fizička osoba, rezident Republike Hrvatske sukladno poreznim propisima, a račun se može otvoriti i za maloljetne osobe ili osobe pod skrbništvom putem zakonskog zastupnika, odnosno skrbnika. Uvodi se načelo jedinstvenosti računa prema kojem jedna osoba može imati samo jedan hrvatski investicijski račun. 

Uz članak 6. 
Ovim se člankom uređuje obveza ovlaštenog posrednika prije otvaranja hrvatskog investicijskog računa provjeriti u Registru hrvatskih investicijskih računa ima li zainteresirana fizička osoba već otvoren hrvatski investicijski račun te ispunjava li druge propisane uvjete. Nadalje, uređuju se obveze ovlaštenog posrednika i voditelja registra u pogledu točnosti, potpunosti i ažurnosti podataka u Registru, kao i postupanje u slučaju njihove netočnosti ili nepotpunosti.

Uz članak 7. 
Ovim člankom uređuje se postupak otvaranja hrvatskog investicijskog računa na način da otvaranje inicira ovlašteni posrednik prema voditelju registra. Također se uređuje kako hrvatski investicijski račun otvoren u skladu s odredbama ovoga Zakona proizvodi pravni učinak od trenutka upisa u Registar hrvatskih investicijskih računa.   

Uz članke 8. i 9. 
Ovim člancima uređuje se maksimalan kumulativni iznos svih uplata od 200.000,00 eura po osobi i to u novcu ili unosom financijskih instrumenata, koji se može povećati za dodatnih 50.000,00 eura ako u prvih pet godina nije bilo isplata pri čemu se uređuje mehanizam u slučaju premašivanja kumulativnog iznosa uplata u kojem slučaju postoji obveza povrata sredstva koja premašuju iznos. Ključna značajka je kako se na taj način stjecanje, otuđenje, zamjena, prijenos i druga raspolaganja financijskim instrumentima unutar investicijskog računa, kao i pripis dividendi, kamata i drugih prinosa, neće smatrati porezno relevantnim događajima u trenutku njihova nastanka, ako su ispunjeni uvjeti propisani ovim Zakonom. U slučaju kršenja propisanih uvjeta i neusklađivanja u zakonom predviđenom roku, isplate s neusklađenog hrvatskog investicijskog računa oporezuju se sukladno propisima kojima se uređuje porez na dohodak, sve do usklađenja računa. Također se uređuju posebna pravila za maloljetnički hrvatski investicijski račun, uključujući ograničenje uplata i postupanje nakon navršene punoljetnosti.

Uz članak 10. 
Ovim se člankom uređuju financijski instrumenti hrvatskog investicijskog računa, a to su dionice i drugi ekvivalentni vrijednosni papiri koji predstavljaju udio u kapitalu ili članskim pravima u društvu ili drugom subjektu te potvrde o deponiranim vrijednosnim papirima za dionice, obveznice, instrumenti tržišta novca, udjeli ili dionice kolektivnog investicijskog fonda za ulaganje u prenosive vrijednosne papire (UCITS fondovi) i udjeli ili dionice UCITS fonda kojima se trguje na burzi (UCITS ETF-ovi). U ova ulaganja ne ubrajaju se instrumenti izdavatelja sa sjedištem u državama ili teritorijima koji ne omogućuju odgovarajuću razmjenu informacija u porezne svrhe, niti instrumenti na koje se primjenjuju mjere ograničavanja ili sankcije prema pravu Republike Hrvatske i Europske unije. Isto se propisuje zbog onemogućavanja mogućeg izbjegavanja poreznog aspekta, odnosno kako hrvatski investicijski račun ne bi bio sredstvo trgovanja u cilju izbjegavanja izvršavanja obveza. Uvodi se obveza ulaganja najmanje 20 % sredstava u izdavatelje sa sjedištem ili stalnom poslovnom jedinicom u Republici Hrvatskoj s ciljem poticanja nacionalnog tržišta kapitala. Navedeni uvjet ne primjenjuje se u prvoj godini otvaranja hrvatskog investicijskog računa. 
 
Također, propisuje se da ulaganja u investicijski račun ne smiju biti koncentrirana u financijske instrumente istog izdavatelja, ugovorne strane ili društva unutar iste grupe i to u iznosu većem od 50 % ukupnog iznosa ulaganja. Ujedno se uređuje način praćenja i usklađivanja s navedenim uvjetima te mogućnost zadržavanja pojedinih financijskih instrumenata u slučaju naknadnog prestanka ispunjavanja uvjeta za njihovo držanje na hrvatskom investicijskom računu.

Hrvatski investicijski račun predstavlja poseban zakonski i porezno poticani oblik ulaganja kojim se, uz razvoj tržišta kapitala, nastoje ostvariti i ciljevi poticanja dugoročne štednje građana te smanjenja rizika pretjerano koncentriranih ulaganja. Ograničenje koncentracije ulaganja nije uvedeno radi ograničavanja legitimnih investicijskih strategija građana, već radi uspostavljanja minimalne razine diversifikacije unutar sustava koji ostvaruje posebne porezne pogodnosti. Nadalje, svrha odredbe je spriječiti trajnu i izrazitu koncentraciju ulaganja u jednog izdavatelja nakon što ulagatelj raspolaže portfeljem značajnije vrijednosti, kao i potaknuti svijest građana o rizicima povezanima s koncentracijom ulaganja. Pri oblikovanju konačnog rješenja vodilo se računa o potrebi pronalaženja ravnoteže između slobode ulaganja i zaštite građana od preuzimanja koncentracijskog rizika unutar porezno poticanog investicijskog proizvoda. 

Uz članak 11. 
Ovim se člankom uređuje korištenje novčanih sredstava s hrvatskog investicijskog računa pri čemu se taksativno navode namjene u koje se mogu koristiti novčana sredstva s računa, poput plaćanja kupoprodajne cijene financijskih instrumenata, plaćanje ugovornih naknada ovlaštenom posredniku za usluge po tom hrvatskom investicijskom računu te naknada i troškova trećih osoba koji su neposredno povezani sa stjecanjem, držanjem, prijenosom, namirom, poravnanjem i administracijom i držanjem financijskih instrumenata na hrvatskom investicijskom računu, uključujući naknade i troškove skrbnika i pod-skrbnika, burzi, uređenih tržišta, multilateralnih trgovinskih platformi te troškove namire i poravnanja. 
Također se propisuje da se isplate vlasniku investicijskog računa moraju izvršiti isključivo na njegov unaprijed prijavljeni transakcijski račun radi transparentnosti i kontrole najkasnije u roku od dva radna dana od dana primitka takvog zahtjeva vlasnika investicijskog računa. Također, propisuje se da u slučaju da je radi isplate potrebno prethodno unovčiti financijske instrumente, gore navedeni rok počinje teći od dana kada su novčana sredstva raspoloživa za isplatu nakon unovčenja i namire, u skladu s ugovorom o hrvatskom investicijskom računu.

Uz članak 12. 
Ovim se člankom uređuju načini upravljanja imovinom na investicijskom računu, pri čemu vlasnik investicijskog računa može birati između samostalnog davanja naloga za transakcije ili usluge profesionalnog upravljanja portfeljem. Time se omogućuje fleksibilnost ovisno o preferencijama i financijskom znanju pojedinog ulagatelja. Dva su načina ugovara upravljanja sredstvima na investicijskom računu: a) pohrana i administriranje financijskih instrumenata, zaprimanje i prijenos naloga u vezi s jednim ili više financijskih instrumenata uz mogućnost izvršavanja naloga za račun klijenta s opcijom investicijskog savjetovanja - davanjem neposrednih naloga za svaku pojedinu transakciju imovinom evidentiranom na investicijskom računu ovlaštenom posredniku i b) pohrana i administriranje financijskih instrumenata, upravljanje portfeljem, na individualnoj i diskrecijskoj osnovi, u skladu s ovlaštenjem  vlasnika hrvatskog investicijskog računa ili osobe ovlaštene na zastupanje vlasnika hrvatskog investicijskog računa sukladno zakonu.
Ovlašteni posrednik upravlja investicijskim računom sukladno propisima ovog zakonodavnog akta, ugovoru o hrvatskom investicijskom računu i propisu kojim se uređuje tržište kapitala. 

Uz članak 13. 
Ovim se člankom uređuje obvezni sadržaj ugovora o hrvatskom investicijskom računu. Također, člankom se strogo zabranjuje uvjetovanje otvaranja računa dinamikom uplata ili korištenje imovine na računu kao jamstva za druge pravne poslove.
Prilikom sklapanja ugovora o hrvatskom investicijskom računu, ovlašteni posrednik dužan je obavijestiti zainteresiranog potencijalnog ulagatelja o svim uslugama koje ovlašteni posrednik nudi, u tom trenutku raspoloživim financijskim instrumentima i svim povezanim troškovima u svezi s upravljanjem imovinom na investicijskom računu.
Propisuje se da u slučaju da vlasnik investicijskog računa želi da mu ovlašteni posrednik pruža usluge investicijskog savjetovanja, isto mora biti navedeno u ugovoru o hrvatskom investicijskom računu te pritom vlasnik investicijskog računa mora biti obaviješten o troškovima i ostalim naknadama koje se naplaćuju vezano za  pružanje takvih usluga, kao i detaljan način njihova izračuna.
Zabranjuje se ovlaštenom posredniku opterećivanje imovine na hrvatskom investicijskom računu pravima trećih osoba, osim u svrhu naplate dospjelih tražbina ovlaštenog posrednika po osnovi vođenja i održavanja računa te u slučajevima zasnivanja prava i tereta na temelju naloga ili suglasnosti vlasnika hrvatskog investicijskog računa odnosno na temelju zakona ili odluke nadležnog tijela

Uz članak 14. 
Ovim člankom uređuju se određena pravila koja se primjenjuju prilikom sklapanja i za vrijeme trajanja ugovora o hrvatskom investicijskom računu.
Stavkom 1. propisuje se obveza ovlaštenog posrednika da prilikom sklapanja i za vrijeme trajanja ugovora o hrvatskom investicijskom računu na odgovarajući način provodi postupke predviđene propisima iz područja sprječavanja pranja novca i financiranja terorizma i područja administrativne suradnje u području poreza i automatske razmjene informacija u području poreza.
Stavkom 2. uređuju se određene radnje povezane s otvaranjem i redovnim upravljanjem investicijskim računom otvorenim u ime i za račun maloljetne osobe ili osobe pod skrbništvom ili osobe kojoj je oduzeta poslovna sposobnost. S obzirom na investicijsku prirodu investicijskog računa, kupnja i prodaja financijskih instrumenata predstavljaju redovne radnje upravljanja sredstvima na računu radi ostvarivanja svrhe investicijskog računa. Stoga se propisuje da se otvaranje investicijskog računa, sklapanje ugovora s ovlaštenim posrednikom, uplata sredstava na račun te davanje naloga za kupnju ili prodaju financijskih instrumenata u okviru redovnog upravljanja računom ne smatraju raspolaganjem imovinom za koje se na odgovarajući način primjenjuju odredbe zakona kojim se uređuju obiteljski odnosi. Isplate sredstava ili instrumenata s hrvatskog investicijskog računa otvorenog u ime i za račun maloljetne osobe ili osobe pod skrbništvom vršiti će se na transakcijski račun u vlasništvu maloljetne osobe ili osobe pod skrbništvom.

Uz članak 15. 
Ovim se člankom uređuje prestanak ugovora o hrvatskom investicijskom računu radi zatvaranja ili prijenosa računa, odnosno otkazom posrednika zbog kršenja propisa, prestanka ispunjavanja propisanih uvjeta ili gubitka odobrenja za rad. U slučaju prestanka poslovanja ovlaštenog posrednika, isti je dužan u roku od osam dana obavijestiti vlasnika investicijskog računa i nastaviti upravljati investicijskim računom do isteka rokova koje odredi nadležno tijelo. Prije raskida ugovora zbog nepravilnosti ili povrede propisa na strani vlasnika investicijskog računa, ovlašteni posrednik je obvezan upozoriti vlasnika investicijskog računa o nastalim nepravilnostima ili povredama te mu ostaviti rok od najmanje 30 dana da otkloni nepravilnosti. Ako vlasnik investicijskog računa ne postupi po uputama ovlaštenog posrednika, ovlašteni posrednik dužan je raskinuti ugovor. Tada račun prestaje imati status investicijskog računa te se smatra da je izvršena isplata sredstava vlasniku. 
U slučaju zatvaranja hrvatskog investicijskog računa uređuje se način isplate novčanih sredstava i prijenosa ili unovčenja financijskih instrumenata te obveza ovlaštenog posrednika da o otkazu ugovora bez odgode obavijesti voditelja registra.

Uz članak 16. 
Ovim se člankom uređuje kako imovina na investicijskom računu može biti predmetom ovrhe ili zaloga sukladno općim propisima kojima se uređuju ta područja.

Uz članak 17. 
Ovim se člankom uređuje postupanje s investicijskim računom u slučaju smrti njegova vlasnika. Nakon evidentiranja podatka o smrti u Registru hrvatskih investicijskih računa, ovlašteni posrednik dovršava naloge u tijeku i izvršava transakcije i druge radnje propisane ovim Zakonom, uključujući obvezne korporativne akcije, naplatu dividendi te obračun i povrat poreza, nakon čega račun stavlja izvan mogućnosti izvršavanja daljnjih transakcija.
Stavljanje računa izvan mogućnosti izvršavanja transakcija predstavlja privremenu mjeru zaštite imovine koja čini ostavinu do okončanja ostavinskog postupka. Nakon dostave pravomoćnog rješenja o nasljeđivanju, ovlašteni posrednik postupa u skladu s rješenjem te zatvara investicijski račun preminulog vlasnika, o čemu obavještava voditelja registra u propisanom roku. 
Iznimno, ovlašteni posrednik može izvršavati transakcije na temelju naloga skrbnika ostavine imenovanog sukladno propisima kojima se uređuje nasljeđivanje, ako su takve transakcije potrebne radi očuvanja vrijednosti ili zaštite imovine evidentirane na hrvatskom investicijskom računu.

Uz članak 18. 
Ovim se člankom uređuje prijenos upravljanja hrvatskim investicijskim računom na novog ovlaštenog posrednika bez utjecaja na porez uz uvjet da je prošlo godinu dana od otvaranja hrvatskog investicijskog računa ili posljednjeg prijenosa hrvatskog investicijskog računa na drugog ovlaštenog posrednika. Novi posrednik obavještava dosadašnjeg posrednika i voditelja registra te pokreće upis promjene u Registru hrvatskih investicijskih računa. Prijenos se može provesti tek nakon što je od otvaranja računa ili posljednjeg prijenosa proteklo najmanje godinu dana, a na njega se primjenjuju pravila koja vrijede i za otvaranje investicijskog računa. Dosadašnji ovlašteni posrednik dužan je novom posredniku pravodobno dostaviti svu dokumentaciju i podatke potrebne za neprekinuto vođenje računa te u propisanom roku prenijeti novčana sredstva i prenosive financijske instrumente. Ako pojedine instrumente nije moguće prenijeti, mogu se unovčiti i prenijeti novčana sredstva, pri čemu se to ne smatra isplatom niti porezno relevantnim događajem, pod uvjetom da sredstva ostanu na investicijskom računu. Ako određenu imovinu nije moguće prenijeti zbog objektivnih razloga, ona privremeno ostaje kod postojećeg posrednika do ispunjenja uvjeta za prijenos, odnosno do njezina isključenja iz investicijskog računa na zahtjev vlasnika investicijskog računa, pri čemu se takvo postupanje neće smatrati isplatom u smislu ovoga Zakona. Naknade povezane s prijenosom smiju pokrivati samo stvarne i razmjerne troškove, a zabranjene su naknade ili uvjeti kojima se prijenos onemogućuje ili otežava. Uređuje se kako je postojeći ovlašteni posrednik odgovoran za točnost podataka koje dostavlja novom ovlaštenom posredniku te je, ako naknadno utvrdi netočnost ili nepotpunost dostavljenih podataka, dužan bez nepotrebnog odgađanja izvršiti njihov ispravak i o tome obavijestiti novog ovlaštenog posrednika. Novi ovlašteni posrednik dužan je bez nepotrebnog odgađanja uskladiti zaprimljene podatke s ispravljenim podacima te o izvršenom usklađenju obavijestiti vlasnika investicijskog računa. Ugovor s dosadašnjim ovlaštenim posrednikom prestaje kada novi posrednik potvrdi da su prijenos podataka i imovine te usklađenje uspješno dovršeni. Ako dio imovine privremeno nije moguće prenijeti, ugovor prestaje samo za preneseni dio, dok za neprenesenu imovinu ostaje na snazi do završetka prijenosa ili njezina isključenja iz investicijskog računa. Registraciju prijenosa u Registru hrvatskih investicijskih računa osigurava voditelj registra u skladu sa svojim internim pravilima. Ovlašteni posrednici dužni su pritom poduzeti sve razumne i primjerene mjere radi zaštite interesa vlasnika hrvatskog investicijskog računa i smanjenja mogućnosti nastanka štete u postupku prijenosa. 

Ograničenje promjene ovlaštenog posrednika unutar prve godine od otvaranja računa odnosno od posljednjeg prijenosa usmjereno je na ostvarivanje legitimnog cilja zaštite stabilnosti i dugoročnog karaktera ovog sustava. Hrvatski investicijski račun koncipiran je prvenstveno kao instrument dugoročne štednje i ulaganja građana, a ne kao platforma za kratkoročne i špekulativne transakcije. Uvođenjem minimalnog jednogodišnjeg razdoblja vezanosti uz jednog posrednika potiče se stabilnost investicijskog horizonta i smanjuje izloženost malih ulagatelja ishitrenim odlukama pod utjecajem kratkoročnih tržišnih fluktuacija. Nadalje, učestali prijenosi mogli bi predstavljati nerazmjerno operativno i administrativno opterećenje za voditelja Registra i ovlaštene posrednike te otežati učinkovito vođenje i nadzor Registra.
Uz članak 19. 
Ovim se člankom uređuje Registar hrvatskih investicijskih računa. Podaci u Registru hrvatskih investicijskih računa su evidencijske naravi. Registar hrvatskih investicijskih računa se uspostavlja kod voditelja registra kao jedinstvena evidencija svih investicijskih računa. Definiraju se podaci koji se upisuju u Registar hrvatskih investicijskih računa koji se čuvaju deset godina od zatvaranja investicijskog računa. Iznimno, OIB vlasnika, kumulativni iznos uplata i datum zatvaranja investicijskog računa čuvaju se dok je to potrebno radi primjene ograničenja kumulativnog iznosa uplata iz članka 8. ovoga Prijedloga zakona.
Jedan hrvatski investicijski račun može se u internim evidencijama ovlaštenog posrednika voditi kroz više portfelja, podračuna ili drugih internih evidencijskih cjelina istog vlasnika, koji se za potrebe ovoga Zakona i Registra hrvatskih investicijskih računa smatraju jednim investicijskim računom.
Voditelj registra je voditelj obrade osobnih podataka sadržanih u Registru hrvatskih investicijskih računa te obrađuje podatke se u svrhu uspostave i vođenja jedinstvene evidencije hrvatskih investicijskih računa, provjere ispunjavanja uvjeta i ograničenja propisanih Zakonom, omogućavanja prijenosa upravljanja hrvatskim investicijskim računom, statističke obrade podataka o hrvatskim investicijskim računima te provedbe nadzora i drugih zadaća nadležnih tijela. Voditelj registra podatke obrađuje isključivo u svrhe propisane ovim Zakonom, uz primjenu odgovarajućih tehničkih i organizacijskih mjera zaštite podataka. 
Nadalje, osobnim podacima iz Registra hrvatskih investicijskih računa mogu pristupati samo ovlašteni posrednici, Agencija, Porezna uprava i druga nadležna tijela samo u opsegu u kojem su ti podaci nužni za izvršavanje njihovih poslova i ovlasti. 
Također, uređuje se i evidentiranje otkaza ugovora o hrvatskom investicijskom računu te brisanje hrvatskog investicijskog računa iz Registra u slučajevima propisanim ovim Zakonom.

Uz članak 20. 
Ovim se člankom uređuje način pružanja usluga vođenja investicijskih računa od strane pojedinih ovlaštenih posrednika. Precizira se kako ovlašteni posrednik kreditna institucija i investicijsko društvo uslugu vođenja investicijskih računa pruža kao uslugu povezanu s pohranom i administriranjem te izvršavanjem naloga za klijenta, ako imaju odobrenje, odnosno u obliku individualnog upravljanja portfeljem, dok društvo za upravljanje otvorenim investicijskim fondovima s javnom ponudom ili društvo za upravljanje alternativnim investicijskim fondovima koje nema odobrenje za izvršenje naloga niti odobrenje za pohranu i administriranje financijskih instrumenata za klijenta može pružati uslugu vođenja investicijskog računa isključivo u obliku individualnog upravljanja portfeljem putem treće ovlaštene osobe. 
Omogućuje se i prekogranično pružanje usluga za subjekte iz Europske unije, uz obvezu imenovanja opunomoćenika u Republici Hrvatskoj  sukladno zakonu kojim se uređuje odnosi između poreznih obveznika i poreznih tijela koja primjenjuju propise o porezima i drugim javnim davanjima.  

Uz članak 21. 
Ovim se člankom uređuju pravila postupanja ovlaštenih posrednika prilikom vođenja hrvatskih investicijskih računa na način da se zabranjuje kreditiranje vlasnika investicijskog računa u svrhu uplata na račun. Ovlašteni posrednik ne smije odobravati zajmove za uplate na investicijski račun niti za financiranje kupnje financijskih instrumenata, osim iznimno u slučaju kratkoročnog tehničkog financiranja potrebnog za namiru transakcija, pod uvjetom da se ono u cijelosti podmiri sredstvima vlasnika investicijskog računa i ne povećava njegov neto doprinos niti stvara kreditnu izloženost za nova ulaganja. Ovlašteni posrednik je dužan voditi imovinu investicijskog računa odvojeno od ostale imovine vlasnika investicijskog računa. Financijski instrumenti koji čine dio investicijskog računa ne smiju se voditi na drugim računima vlasnika investicijskog računa u središnjem depozitoriju, već isključivo na skrbničkim računima ovlaštenog posrednika ili drugog ovlaštenog skrbnika, pri čemu se mogu pohranjivati i na svim računima koji se vode vezano za pomoćnu uslugu pohrane i administriranja financijskih instrumenata za račun klijenta u skladu s pravilima tržišta kapitala. Ovlašteni posrednik mora uspostaviti odgovarajući informacijski sustav koji omogućuje vođenje investicijskog računa, razmjenu podataka s Registrom hrvatskih investicijskih računa te vođenje detaljnih evidencija o imovini, uplatama i isplatama, stjecanju i otuđenju financijskih instrumenata, troškovima, naknadama i poreznim obvezama za svakog vlasnika investicijskog računa. Za udjele u UCITS fondovima koji se ne vode u središnjem depozitoriju, kao formalni imatelj u odgovarajući registar upisuje se ovlašteni posrednik za račun vlasnika hrvatskog investicijskog računa. 
Također se uređuje ako ovlašteni posrednik izdvoji pojedine funkcije povezane s vođenjem investicijskog računa kako je dužan osigurati da izdvajanje funkcija ne ograničava obavljanje nadzornih i poreznih zadaća propisanih ovim Zakonom. Ovlašteni posrednik dužan je, na zahtjev Agencije odnosno Porezne uprave, osigurati dostavu podataka potrebnih za obavljanje poslova iz njihove nadležnosti. Dostava podataka ograničava se na podatke potrebne za konkretnu svrhu te se obavlja na zaštićen način, uz evidentiranje dostave. 

Uz članak 22. 
Ovim se člankom uređuje obveza ovlaštenog posrednika da, u slučaju kada ne ispunjava uvjete ovlaštenog posrednika ili je prestao pružati uslugu vođenja investicijskih računa, pisanim putem obavijesti nadležno tijelo i vlasnika investicijskog računa, najkasnije u roku od osam dana. Od trenutka slanja obavijesti, posrednik više ne smije primati nove uplate, sklapati nove ugovore o vođenju investicijskog računa ili trgovati financijskim instrumentima na investicijskom računu, osim onoga što je nužno da dovrši transakcije koje su u tijeku prijenosa hrvatskog investicijskog računa drugom ovlaštenom posredniku ili postupanja po izričitoj uputi vlasnika hrvatskog investicijskog računa radi radi unovčenja financijskih instrumenata evidentiranih na računu.

Uz članak 23. 
Odredbom se uređuje način postupanja Agencije koja na svojim internetskim stranicama objavljuje javno dostupan Popis ovlaštenih posrednika koji pružaju uslugu vođenja hrvatskog investicijskog računa. Uređuju se uvjeti za uvrštenje na Popis, kao i razlozi za brisanje u slučaju prestanka pružanja usluge, neispunjavanja uvjeta za ovlaštenog posrednika te težih ili ponovljenih povreda obveza iz ovoga Zakona. Agencija će na Popis uvrstiti svakog ovlaštenog posrednika koji podnese uredan zahtjev i ispunjava sljedeće uvjete: posjeduje odgovarajuće odobrenje sukladno zakonskim odredbama za investicijske usluge koje namjerava obavljati, ima trajan poslovni nastan u Republici Hrvatskoj ili podružnicu ili pruža usluge vođenja investicijskog računa temeljem slobode pružanja usluga, ispunjava organizacijske i tehničke pretpostavke za vođenje investicijskog računa, uključujući informacijski sustav i evidencije iz ovoga Zakona te podnese zahtjev s propisanim sadržajem i prilozima. Također uređuju se podaci koji će biti objavljeni na internetskoj stranici Agencije, a povezani su s osobom ovlaštenog posrednika. 

Uz članak 24. 
Ovim se člankom uređuje izvještavanje i evidencija o sredstvima na investicijskom računu na način da se ovlašteni posrednik obvezuje najmanje jednom godišnje dostaviti izvještaj vlasniku investicijskog računa o stanju novčanih sredstava i financijskih instrumenata, iznosu svih uplata i isplata te iskorištenom iznosu limita uplata, provedenim transakcijama i svim promjenama na novčanom računu investicijskog računa u prethodnoj kalendarskoj godini. Obveza dostave može se ispuniti i putem izvještaja koje posrednik već dostavlja prema propisima o tržištu kapitala, ako sadrže propisane podatke, kao i putem drugog ugovorenog trajnog medija, uključujući elektronički korisnički pretinac, internetsku platformu ili mobilnu aplikaciju.

Uz članak 25.
Ovim se člankom uređuje nadležnost Agencije za nadzor nad primjenom ovoga Zakona. Uređuje se supsidijarna primjena propisa kojim se uređuje tržište kapitala i rad Agencije u dijelu kada to nije uređeno ovim Zakonom. 

Uz članak 26.
Ovom se odredbom uređuju nadzorne mjere Agencije u postupku nadzora, pa je tako uređeno da Agencija ima ovlasti, nakon utvrđenja povrede Zakona, rješenjem: naložiti otklanjanje utvrđenih nezakonitosti i nepravilnosti i odrediti rok za njihovo otklanjanje, naložiti izmjenu ili dopunu evidencija, kontrola, informacijskih sustava ili drugih organizacijskih mjera povezanih s vođenjem hrvatskih investicijskih računa, naložiti ispravak netočnih ili nepotpunih podataka dostavljenih Registru hrvatskih investicijskih računa, Agenciji, Poreznoj upravi ili vlasniku hrvatskog investicijskog računa, privremeno zabraniti otvaranje novih hrvatskih investicijskih računa dok se ne otklone utvrđene nezakonitosti ili nepravilnosti, naložiti poduzimanje drugih mjera potrebnih radi usklađivanja poslovanja s ovim Zakonom i zaštite vlasnika hrvatskih investicijskih računa. 
U slučaju ne postupanja po rješenju, Agencija može subjekta nadzora brisati s Popisa ovlaštenih posrednika.  

Uz članak 27. 
Ovim se člankom uređuje suradnja Agencije u svrhu nadzora nad provedbom ovoga Zakona, te se propisuju da Agencija, Porezna uprava, voditelj registra i druga nadležna tijela surađuju i međusobno razmjenjuju podatke i informacije potrebne za provedbu ovoga Zakona.

Uz članak 28.
Ovim se člankom uređuje suradnja Agencije s nadležnim tijelima drugih država članica kada uslugu vođenja hrvatskog investicijskog računa pruža ovlašteni posrednik iz druge države članice. Agencija u okviru svojih nadležnosti surađuje s nadležnim tijelom matične države članice tog ovlaštenog posrednika. Na suradnju, razmjenu informacija, zahtjeve za suradnju i postupanje Agencije prema ovlaštenom posredniku iz druge države članice na odgovarajući se način primjenjuju odredbe propisa kojima se uređuje tržište kapitala, odnosno drugog propisa kojim je uređena djelatnost tog ovlaštenog posrednika te propisa kojima se uređuje zaštita osobnih podataka.

Uz članak 29.
Odredbom se uređuje naknada Agenciji za obavljanje nadzora. 

Uz članak 30.
Ovim se člankom uređuju prekršajne odredbe za kršenje odredbi ovoga Zakona.

Uz članak 31.
Ovim se člankom uređuje kako je za prekršaje propisane odredbama ovoga Zakona ovlašteni tužitelj Agencija.

Uz članak 32. 
Ovim se člankom uređuje da će Agencija u roku od tri mjeseca od stupanja na snagu ovoga Zakona donijeti pravilnik iz članka 23. stavka 12. ovoga Zakona. Također, uređuje se kako će Agencija Popis ovlaštenih posrednika koji pružaju uslugu vođenja investicijskog računa objaviti na svojim internetskim stranicama sljedeći radni dan nakon utvrđenja prvog urednog podnositelja zahtjeva. 

Uz članak 33. 
Ovim se člankom uređuje da će voditelj registra u roku od tri mjeseca od stupanja na snagu ovoga Zakona donijeti uputu iz članka 18. stavka 17. i članka 19. stavka 11. ovoga Zakona te uspostaviti Registar hrvatskih investicijskih računa.

Uz članak 34. 
Ovim je člankom propisano stupanje na snagu ovoga Zakona.

